12:00 / 14.01.2018\n«Реал» «Вильярреал»га ютқазди. Энди Мадрид жамоасида кейинги 12 йил ичидаги энг ёмон статистика. Ҳозирда Зидан жамоаси 32 очко билан 4-ўринда. 2005/06 йилги мавсумда 30 очко билан 6-поғонада эди. Ўша қишда Флорентино Перес истеъфога чиққан ва президентлик хонасини Рамон Кальдерон учун бўшатиб берганди.\nРафаэл Бенитеснинг ярим йиллик фаолиятида ҳам «Реал»нинг кўрсаткичлари ҳозиргидан яхшироқ эди – 18 турда 37 очко. Айнан 18-турдан кейин Рафани ҳайдашган ва унинг ўрнига Зиданни тайинлашганди.\n«Реал» ҳозирга келиб ўтган мавсум давомида йўқотганидан кўпроқ очко йўқотди: 22 очко (5 дуранг + 4 мағлубият). Ўтган мавсумда жами 21 очко йўқотилган (6 дуранг + 3 мағлубият).\nАгар бугун «Барселона» «Реал Сосьедад»ни енгса, мадридликлар турнир жадвали етакчисидан 19 очкога ортда қола бошлайди.\n«Реал» 2009 йилдан буён примеранинг қаторасига икки уй ўйинини бой берди («Барселона» – 0:3; «Вильярреал» – 0:1).\nМадрид 11 йилдан буён илк марта «Сантьяго Бернабеу»даги қаторасига икки ўйинни голсиз ўтказди. Ўшанда «Леванте» (0:1) ва «Бетис» (0:0)га қарши ўйинларда гол урилмаганди.\nҚаторасига икки ўйинда қуруқ ҳисобда ютқазиш кейинги 18 йилда кузатилмаганди.\n«Реал»нинг ҳеч бир футболчиси мавсум ярмидан ўтганда 4тадан ортиқ гол урмаган (Криштиану Роналду, Иско ва Асенсиода шунчадан гол мавжуд) – бунақаси Ла Лига тарихида илк бор кузатилмоқда. Бир йил муқаддам, шу кунларда «Реал»нинг 5 футболчиси камида 5та гол уриб бўлганди.\n«Реал»да танаффусдан кейинги тўплар нисбати – 9:11. Охирги 5 турда Мадрид танаффусдан кейин гол урмаган.\n«Вильярреал» ўз тарихида илк марта «Сантьяго Бернабеу»да ғалаба қозонди – бунгача «сариқ субмариналар» жамоаси бу стадиондан 12 мағлубият ва 5 дуранг билан қайтганди.\nБу учрашувда «Реал» рақиб дарвозаси томон зарбалар бериш бўйича Примера рекордини қайд этди (28), аммо гол бўлмади. Бир Роналдунинг ўзи «Вильярреал» футболчилари жам бўлиб берган зарбалардан кўпроқ зарба берди (11-10), аммо ўйин 0:1 ҳисобида якунланди.\nЁмон статистика фақат Криштиануда эмас. Масалан, Марсело 16 кросс ижро этган, ва фақат шундан 3таси – аниқ. Бир ўйинда 13та ноаниқ кросс – бразилиялик футболчининг Испаниядаги энг ёмон натижасидир.\nМадриддагилардан энг холис муносабатни Тони Кроос билдирди: «Биз энди Чемпионлар лигаси йўлланмаси ҳақида қайғуришимиз керак. Бу қолган ўйинлардаги асосий мақсадимиз бўлади. Турнир жадвали пешқадами билан 16 очколик фарқ – жуда катта. Кўпроқ очколар йиғишга ҳаракат қилиб, кучли тўртликда қолишимиз керак».\nЛа Лига. «Севилья» - «Вильярреал» баҳсида иккита четлатиш, ноаниқ пенальти ва ажойиб камбэк қайд этилди\n18:28 / 14.04.2018


Ижтимоий тармоқлардаги “Хоразм спорт мажмуаси қачон футбол ўйинларини қабул қилади?” сарлавҳали чиқиш юзасидан қуйидагиларни маълум қиламиз:\n“Хоразм” спорт мажмуасининг ўйингоҳи (собиқ “Олимпия” стадиони) майдонида чимни экиш ва ўстириш ишлари 2021 йил март ойигача якунланиши режалаштирилган эди. Бироқ, майдоннинг 25 фоиз қисмида чим яхши ривожланмай қолган. Мутахассисларнинг фикрича, ушбу ҳолатга вилоятимизнинг иқлим шароити, сув ва тупроқ таркиби асосий сабаб бўлган. Бугунги кунда, соҳа мутахассислари томонидан майдонда чимни тўлиқ униб чиқишини таъминлаш ва шундан сўнг футбол мусобақаларини ўйингоҳда давом эттириш чора-табирлари кўрилмоқда.


2019 йилда Тошкент биринчи марта ҳар йили 16-22 сентябрь кунлари бўлиб ўтадиган ва дунёнинг 50га яқин мамлакат иштирок этадиган Европа Ҳаракатланиш Ҳафтасининг расмий иштирокчисига айланди. Европа Иттифоқининг Ўзбекистондаги делегацияси кўмагида Тошкент шаҳри ҳокимлиги пойтахт бўлиб ўтадиган Европа Ҳаракатланиш Ҳафтаси доирасидаги...\nМашҳур оилавий “Ҳавас“ гуруҳи Наманганга нега борди?\nЖаҳон санъат оламида ўзига хос ўринга эга бўлиб улгурган оилавий “Ҳавас” гуруҳи жамоаси Мустақиллик айёми тантанали нишонланаётган кунларда Намангандаги 26-“Меҳрибонлик уйи”га ташриф буюрди.\nЮрт юкини кўтараётганлар...\nМустақиллик тенгдошлари – ҳаётга дадил қадамлар биланкириб келаётганкуч! Эртанги кунни ўзгартира оладиган салоҳиятли раҳбар! Тенгдошларини иш билан таъминлаётган, узоқни кўра оладиган тадбиркор! Қонунчилик минбарларидан туриб, катта ислоҳотларни амалга ошираётган ислоҳотчи! Ўзбекистон билан улғаяётган келажак! Ана шундай ёшлардан бири Мирсаид Ҳайдаров.\nDURRANI ZARRA: “Қадимий Бухоро чексиз муҳаббат ва ҳайратимизга сазовор бўлди!”\nКуни кеча Бухоро вилоятида дунёнинг 40 дан зиёд мамлакатидан ташриф буюрган истеъдодли, ёш блогерлар меҳмон бўлди. Уларнинг ҳар бири ўз йўналишида қарийб 1 миллиардлик аудиторияга эга. Айни дамда меҳмонлар Бухородан олган таассуротлари ҳақидаги ажойиб постларни ўз обуначиларига ҳавола этмоқдалар.\n“Шарқ тароналари” бошланди. Фотосуратларда акс этган энг ёрқин лаҳзалар.\nКеча «Шарқ тароналари» ўн иккинчи халқаро мусиқа фестивалининг тантанали очилиш маросими бўлиб ўтди. Миллатлараро тотувлик, маданий бирлик, ранг-баранг урф-одатлар, қадриятлар, санъат турларини ўзида уйғунлаштирган мазкур форумда фотомухбиримиз Ҳасан Пайдоев ҳам иштирок этмоқда.\nShowing 161-180 of 336 items.


Дарё лабидаги чанқоқлар\nСувайба Асламия муборак чақалоқ туғилганини эшитиб, қувонди. Сўнгра гўдакнинг туғилишини кутаётган хожасининг ҳузурига ошиқди ва хушхабарни етказди.\nАбу Лаҳаб укаси Абдуллоҳнинг фарзанди туғилганини эшитиб, севинди ва эҳсон тарзида Сувайбани озод қилди.\nАбдулуззо ибн Абдулмутталиб − Расулуллоҳнинг (соллаллоҳу алайҳи васаллам) амакилари. Иккала юзи ловуллаб турган оловдек қип-қизил бўлгани учун уни Абу Лаҳаб деб чақиришарди. У қабиладошлари орасида энг эътиборлиси, насл-насаби тоза, бадавлати, қўша-қўша фарзандларнинг отаси эди. Бу неъматлар устига унга яна бир улуғ неъмат берилди. Аллоҳ таоло ер юзига Ўзининг ҳидоят ва ҳақ дини Исломни барча динлар узра ғолиб қилиш учун Пайғамбар юборди. Бу саодат унинг жияни ва қудаси Муҳаммадга (алайҳиссалом) насиб бўлди. Абу Лаҳаб ушбу неъматни мана бундай қаршилади...\n«Яқин қариндошларингизни (Аллоҳ азобидан) огоҳлантиринг!» (Шуаро, 124) ояти нозил бўлганда Муҳаммад (алайҳиссалом) қариндошлари Бани Ҳошимни бир ерга тўпладилар ва Аллоҳ таолонинг ягона илоҳ экани, Ўзига ибодат қилганга жаннат, осий бўлганга жаҳаннам азоби ваъдаси борлиги ҳақида айтдилар. Сўнг: «Сизга бир гап айтмоқчи бўлиб турибман, агар унга қўшилсангиз, арабларга ҳокимлик, ажамларга эса бошчилик қиласиз», дедилар. Абу Лаҳабнинг дили яйраб: «Битта эмас, ўнта айт», деди. Шунда у Зот (алайҳиссалом): «Аллоҳдан Ўзга илоҳ йўқ. Муҳаммад Унинг Расулидир», дедилар. Абу Лаҳабнинг бошига биров бир мушт туширгандай бўлди. Атрофдагиларга аранг-жаранг қаради. Жиянининг Пайғамбар бўлиб, обрў қозониши, мол-дунё тўплаб, бошчиликни қўлга киритишини ўйлаб, эси оғиб қолай деди. Ҳасад уни бутунлигича қамраб олди. У ортиқ ўзини тутиб туролмасди. Шунинг учун энг биринчи бўлиб қаршилик кўрсатишга ўтди. У ёқимсиз овозда: «Ахир, бу диндан қайтиш-ку?! Сизни бирор-бир азобга дучор қилмасидан олдин тўхтатинг уни!» деб бақир-чақир қилиб ҳамма ёқни бошига кўтарди. Йиғилганларни тўзитиб юборди. Пайғамбаримиз (алайҳиссалом) амакиларининг бу ишидан саросимага тушиб қолдилар. Қариндошлари ичида у Зотга энг яқин бўлган Абу Лаҳаб шундай деб турганида, бошқалардан нимани кутиш мумкин?! Унинг бу ёғига ҳам жим қараб турмаслигини, ҳатто жанг қилиб бўлса-да қаршилик кўрсатишини англадилар.\nЯна бир сафар Пайғамбаримиз (алайҳиссалом) Сафо тоғи этагига одамларни тўплаб, Исломга чақираётганларида улар орасидан бири: «Эй қуриб кетгур, шунинг учун бизни тўплаганмидинг?» дея ўшқирди. Бу ҳам Абу Лаҳаб эди. Аллоҳ таоло ушбу ояти каримани нозил қилди: »Абу Лаҳабнинг қўллари қурисин (ҳалок бўлсин!) Ҳалок бўлди ҳам». Мол-мулки ва топган-тутгани (бойликлари) унга асқотмади. Яқинда (у) алангали оловда куяжак» (Масад,1–3).\nЎзи ҳақида нозил бўлган оятлар Абу Лаҳабни разиллик қилишда давом этишдан тўхтатмади. Расулуллоҳга (соллаллоҳу алайҳи ва саллам) нафратининг чеки кўринмасди. Ҳатто ўғиллари Утба ва Утайбадан келинлари Руқия ва Умму Кулсумларни (розияллоҳу анҳумо) отасининг уйига қайтариб юборишларини талаб қилиб: «Муҳаммаднинг қизлари билан ажрашасанлар. Агар шундай қилмасаларинг, берган тузимга розимасман», деб айтди. Иккала ўғли ҳали яшаб ҳам улгурмаган хотинларини уйларига кетказишди. Абу Лаҳаб бу билан ҳам кифояланмади. Балки Пайғамбаримизниниг (алайҳиссалом) кетларидан юриб, тош отарди, оёқларини қонга беларди. Маккага ҳаж ва умра амалларини адо этиш учун келганларга бепул зиёфатлар уюштириб, ёнларига яқинлаштирмасликка ҳаракат қиларди. Мана шу ҳодисалардан бирининг гувоҳи бўлган Робиъа ибн Аббод бундай дейди: «Жоҳилиятда Расулуллоҳни (соллаллоҳу алайҳи васаллам) Зул-мажоз бозорида кўрдим. У Зот (алайҳиссалом): «Эй инсонлар! Аллоҳ таолодан ўзга илоҳ йўқ, деб айтинглар, нажот топасизлар», дердилар. Одамлар аторофларига тўпланишарди. Орқаларидан эса қизил юзли, кўзлари ғилай ва икки кокилли киши: «Муҳаммад диндан қайтган, ёлғончи», деб уларга эргашиб юрарди». Яхшилик ва ҳаққа тарғиб этаётган одамнинг кетидан юриб, уни ёлғончига чиқариб, адоват қўзғаши Абу Лаҳабни саодатдан, ҳидоятдан маҳрум этди.\nУнинг хотини ва ҳамтовоғи Арво бинти Ҳарб, яъни Умму Жамил қурайш зодагони Абу Суфён ибн Ҳарбнинг синглиси бўлиб, гўзалликда ҳам, насабда ҳам энг эътиборли аёллардан бири эди. Заҳар тили сабабли барча ўзини ундан олиб қочарди. У Макка қабилаларига бориб, эрининг жияни Муҳаммадни (алайҳиссалом) исмларини «Музаммам»га (яъни «тўхтовсиз қораланган») ўзгартириб, ҳаммага ёмонлай бошлади: «Биз қораланган (Муҳаммад)дан юз ўгирдик, динини ёмон кўрдик, ишига қарши чиқдик», дерди. Умму Жамил шу даражада ҳаддидан ошдики, Расулуллоҳни (алайҳиссалом) пойлаб, ёмон сўзлар билан хақоратлар, йўлларига ахлат ва тиканлар сочарди, озор беришдан ҳеч чарчамасди. Рўпарасидан чиқиб қолгудек бўлсалар: «Бадбахт, хорланган», деб хақоратларди. Аллоҳ таоло у тўғрисида: «Шунингдек, ўтин ташувчи хотини ҳам. Бўйнида пухта эшилган арқони ҳам бўлур» (Масад, 4–5) оятларини нозил қилди.\nҚурайш ва қариндошларнинг тўхтовсиз тазйиқидан Пайғамбаримиз (алайҳиссалом) Мадинага ҳижрат қилдилар. У ерда яшай бошлаганларига бир йил тўлганда Бадр жанги бўлиб ўтди ва унда қурайшликлар мағлубиятга учради. Бу ҳодиса Абу Лаҳабга кутилмаган зарба бўлди. Бир неча кун уйида қамалиб ўтирди ва ғамга ботиб вафот этди.\nУрва (розияллоҳу анҳу) айтади: «Абу Лаҳаб вафот этгач, оиласидан бир киши уни тушида кўрди ва: «Ҳолинг нима кечди?» деб сўради. Абу Лаҳаб: «Сизлардан менга ҳеч бир яхшилик етмади. Фақат Сувайбани озод қилганим эвазига чанқоғим қондирилди», деб бош бармоғи билан ўрта бармоғи ўртасига ишора қилди (Имом Бухорий). Ўшанда Абу Лаҳаб Расулуллоҳ (соллаллоҳу алайҳи васаллам) туғилганларидан суюниб, икки бармоғи ишораси билан Сувайбани озод қилган эди.\nАбу Лаҳаб ва хотини Умму Жамил оёқлари остига келган ҳидоятни ҳаммадан биринчи бўлиб қабул қилишга ҳақли эдилар. Чунки оламларга раҳмат бўлган Пайғамбаримиз (алайҳиссалом) уларга бегона эмас, жигарлари эди. Улар худди чанқоқ бўла туриб, кибр-ҳавоси сабаб олдидан оқиб ўтувчи тиниқ сувдан ичишни ўзига эп кўрмай, ташналикдан ҳалок бўлган кимсадек, ёнларида тўлиб-тошган оби раҳмат дарёсидан қониб-қониб баҳра олишолмади, қуруқшаган лаб, қақраган қалб билан илоҳий ҳидоятдан бенасиб кетишди. Бу эса ҳақиқатдан ҳам аянчли ҳолдир.\nЯқин кишиларининг адовати, қавмининг таъна-дашномига қарамасдан Расулуллоҳ (соллаллоҳу алайҳи васаллам) Аллоҳ таолонинг рисолатини одамларга мукаммал етказдилар. Улар сабаб жаҳолат ер юзидан тутундай тарқаб, ҳидоят нурига бурканди. Одамлар икки дунё саодатига элтувчи йўлни топдилар ва унда бардавом бўлиб келмоқдалар.\nМутаҳҳаро АҲМАДУЛЛОҲ қизи


Синглим билан суҳбат\nКўнгил кечинмаси ...Ака, авваллари сизни соғинсам, у ер - бу ерда ўтириб йиғлаб олар эдим. Энди болаларим катта бўлгани учунми…\nКўнгил туFёни Аёл тимсолини тасвирламоқчи бўлдим. Сўз чексиз қудратга эга: у ишонтиради, ундайди, мажбур этади. Мен ҳам шу қудратдан фойдалансам-чи?!…\nБУНДАЙ ЭЛНИ ҚАЙДАН ТОПАСАН?\nМунаввара УСМОНОВА Эй қалдирғоч, қайга шошасан, Чуғурлайсан, недан хафасан? Айвонига ин солган қушни Кутган элни қайдан топасан? Бу бир элки,…\nСевги - муҳаббат деб, қайларга кетдинг, Киндик қонинг тўкилган жойни тарк этдинг. Аммо-лекин барибир орзунгга етдинг, Ўзга юртга келин бўлган…\nДУНЁНИ МЕҲРГА ТЎЛДИРАЙЛИК\nҚалб туFёни Узоқ йиллар кўркам ва савлатли, кенг шох-шаббалари ила жазирама иссиқни тўсиб, одамларга соя-салқин улашган, йиллар зарбига, шиддатли шамолу…\nПоездда ёзилган шеър\nҳикоя Ўтган йили ноябрь ойида Самарқанддан Андижонга қайтаётган эдим. Чой дамлаб турганимда бир аёл келиб, қуруқ чой сўради. - Сиз…\nТун, нималарнидир эслаш учун берилаётган имкониятларга ўхшайсан. Кўз ёшларимизни яшириш учун борлиқни қора либосга буркагансан. Бир сўз билан айтганда, иқрорлар…\nКечинма Айрилиқ, яна қайтиб келяпсан. Қайтишнинг елкаси толиб кетган, оғир юкнинг ўйида дарахтларнинг барглари соғинч сатрларини қаватлаб, кўкка юз тутмоқчи.…\nдил номаси Ассалому алайкум, қадрли устоз! Соғликларингиз яхшими? Карантинда зерикмай, сиқилмай, уй ишлари билан чарчамай юрибсизми? Бизларни соғингандирсиз-а? Айниқса, мени.…\nОлтинга тенг хазина\nҚатра Гулҳаёнинг бувиси жуда меҳрибон. Доимо лабида табассум билан юради. Қайси невараси нима сўраса, эринмай жавоб беради. Бир куни Гулҳаё…\nОНАЛАР БОР - ДУНЁ ЎЛМАЙДИ\nМуштипарим, қайғурманг, тамом, Вирус бизни енга олмайди. Сиз борсизки - ҳаёт бардавом, Оналар бор - дунё ўлмайди. Сиз борсизки, яшнайди…\nМуштарий ижодидан Бу не дарддир, не алам, бошланди уруш, Не балолиғ кун эди, дилда ҳаяжон. Неъмат борми дунёда, тинчликдай азиз,…\nБолажонлар ижодидан Май - баҳорнинг тўлишган чоғи, Куч - ғайратга тўлган қучоғи. Катта - кичик жамулжам бўлсак, Яшнаб кетар бобомнинг…\nВарак 6 жами 45


Араб давлатлари коалицияси хато туфайли Ямандаги БМТ ваколатхонасига авиазарба берди\n06:27 / 30.06.2015\nҲусийчиларга қарши курашаётган Саудия Арабистони бошчилигидаги коалиция кучлари 28 июнда хато туфайли Яманнинг Адан шаҳридаги БМТ Тараққиёт дастури (UNDP) ваколатхонасига авиазарба берди. Бинога жиддий шикаст етди, қўриқчилардан бири яраланди. Бу ҳақда БМТ расмий вакили Фархон Хаққа иқтибос келтирган ҳолда Reuters ахборот агентлиги хабар бермоқда.\nБМТ Бош котиби бу авиазарбани қоралаб чиқди. “Бош котиб Яманда узоқ муддатли тинчликка эришишнинг ягона йўли – тўқнашувнинг барча томонлари томонидан жанговор ҳаракатларнинг тўхтатилиши ва музокаралар ўтказишга қайтиш эканлигини яна бир бор таъкидлашига ишончи комил”, деб айтди Ҳақ.\nПан Ги Мун ушбу ҳолат бўйича тергов ўтказишни сўради.\nМаълумот учун, БМТ Тараққиёт дастури (UNDP) БМТ Бош Ассамблеяси доирасидаги ижрочи ташкилот бўлиб, 1965 йилда ташкил этилган. UNDP ривожланаётган давлатларга қашшоқлик ва атроф-муҳит ифлосланиши билан курашишга ёрдам беради. Ташкилот дунёнинг 170 дан ортиқ давлатида фаолият юритади.


Мавзу: "Speedtest.net хизмати" - Terabayt.Uz\nМавзу: "Speedtest.net хизмати"\nТОП-10: мобил ва симли интернети энг тезкор мамлакатлар (Speedtest рейтинги)\nМазкур рейтингда Ўзбекистон кўрсаткичлари: мобил интернет бўйича 125-ўринда бўлса, симли интернет тезлигига кўра 96-поғонани эгаллаб турибди.\nSpeedtest: жаҳон интернет тезлиги рейтингида Ўзбекистон позицияси яхшиланди\nШу муддатда интернет тезлиги 10 Мбит/сониядан юқори кўрсаткичларга ўсди ва республикамиз 16 позицияга кўтарилди. Мобил интернет тезлиги бўйича ҳам 6 та поғонага кўтарилди – 131-ўриндан 125-ўрингача.\nИнтернет тезлиги бўйича Speedtest рейтингида Ўзбекистон яна юқорилади\nOokla компаниясига қарашли Speedtest.net сервиси 2020 йил август ойи натижаларига кўра янги маълумотларни эълон қилди.\nSpeedtest.net сервиси: Ўзбекистонда интернет тезлиги июнь ойида жаҳондагидан кўпроқ кўтарилди\nЎзбекистондаги ва жаҳондаги интернет тезлигининг кўрсаткичларини ўзаро таққослаб кўрганимизда, юртимизда интернет суръатининг ўсиши (айниқса, симли интернет борасида) анча юқори эканига гувоҳ бўламиз.\nSpeedtest: Пандемия пайтида Ўзбекистонда интернет тезлиги дунёдагига кўра кўпроқ ошди\nЎзбекистонда охирги бир йилда интернет тезлиги бўйича ижобий ўзгаришлар амалга оширилди. Таҳлилларга кўра, интернет тезлиги қарийб 2,3 бараварга ўсган.\n10 йилда интернет тезлиги қанча ошди ва Ўзбекистондаги ҳолат қандай? (Speedtest рейтинги)\nСимли интернет тезлиги бўйича Сингапур 1-ўринда – нақ 198,46 Мбит/с! Мобил интернет эса Жанубий Кореяда энг тезкор – 88,01 Мбит/с. Кучли ўнлик кўрсаткичлари олдида Ўзбекистон интернети ўта ғариб...\nЖаҳон миқёсида COVID-19 пандемияси шароитида интернетнинг ўртача тезлиги 1 фоизга, мобил интернет тезлиги 7 фоизга ўсган, холос. Ўзбекистонда бўлса кўрсаткичлар бундан юқорироқ...\nЎзбекистон интернет тезлиги бўйича дунё рейтингида 37 поғона кўтарилди\nОхирги йил натижаларига кўра Ўзбекистонда аниқланган интернет тезлиги карийб 2,3 баровар ўсган: 2019 йил март ҳолатига кўра 11,62 Мбит/cония бўлса, 2020 йил апрель ҳолатига нисбатан 25,88 Мбит/cония.\nSpeedtest рейтингида Ўзбекистон ҳозирги кунда 95-поғонани эгаллаб турибди (176 та давлат қаторида) ва бир йил ичида яна 36 позицияга кўтарилди. Бу мазкур давр бўйича энг юқори ўсиш бўлди.\nSpeedtest рейтинги: Ўзбекистонда интернет тезлиги 2,4 баравар ўсди!\nSpeedtest Global Index мобил ва симли алоқа Интернет тезлиги жаҳон рейтинги бўйича Ўзбекистон интернет аниқланган тезлиги натижаларига кўра яна иккита позицияга кўтарилган.\nSpeedtest интернет тезлиги рейтингида Ўзбекистон 4 поғонага юқорилади!\nМобил интернет тезлигини оширишда ҳам Ўзбекистон бир қатор муваффақиятларга эришди: 2019 йил декабрдаги ҳолатидан иккита позицияга, йил якуни бўйича эса бешта позицияга кўтарилди.\nSpeedtest синови: Samsung, Apple ва Huawei – қай бирида интернет энг тезкор?\nМутахассислар учта етакчи смартфонсознинг флагман телефонлари – Galaxy S10, iPhone XS ҳамда Huawei Mate 20 Pro моделларида дунё бўйича ўтказилган тестлар натижаларини таҳлил қилиб кўришган.\nЎзбекистон мобил интернет тезлиги бўйича рейтингда нечанчи ўринда?\nИрландиянинг Ookla компаниясига тегишли Speedtest.net интернет-сервиси 2019 йил июнь ойи якунлари бўйича жаҳонда мобил ва симли интернет тезлиги ҳақидаги маълумотларни ўз ичига олган Speedtest Global Index ойлик рейтингини эълон қилди.\nЎзбекистон симли тезлик бўйича рейтингда 7 поғона юқорилади. Ирландиянинг Ookla компаниясига қарашли Speedtest.net сайти 2019 йил апрель ойи якунлари бўйича дунёдаги симсиз ва симли интернет тезлиги ҳақидаги маълумотларни ўз ичига олган Speedtest Global\nSpeedtest.net’нинг интернет тезлиги рейтингида Ўзбекистон янада пастлади\nНорвегия мобил интернет (67,54 Мбит/с.) тезлиги, Сингапур эса симли интернет (199,62 Мбит/с.) тезлиги бўйича биринчи ўринни эгаллаган.\nSpeedtest: Ўзбекистон интернет тезлиги рейтингда юқорилади\nАйтиш керакки, мобил интернет тезлиги бўйича биринчи ўринни Норвегия (67,34 Мбит /с), симли интернет тезлиги бўйича Сингапур (195,36 Мбит/с) эгаллаган.\nОктябрь ойида Ўзбекистонда интернет тезлиги ошди. Бу билан мобил интернет тезлиги бўйича жаҳонда 110 (шу йилнинг июлида 124 ўрин), оптик толали интернет тезлиги бўйича112 (шу йилнинг июлида 130 ўрин) ўринни банд этган.\nЎзбекистон интернет тезлиги бўйича позициясини яхшилаб олди\nИрландиядаги Ookla компаниясининг Speedtest.net хизмати интернет тезлиги бўйича 2018 йил июлгача олинган маълумотларга асосланиб, рейтинг эълон қилди


САБР, РАҲМАТ ВА МАҲФИРАТ ОЙИ » Жиззах ҳақиқати газетаси расмий сайти\nЖиззах ҳақиқати газетаси » Жамият » САБР, РАҲМАТ ВА МАҲФИРАТ ОЙИ\nДиёримизга ойларнинг султони, меҳр-шафқат, саҳоват рамзи, Қуръони карим нозил бўлган муқаддас ой Рамазон ташриф буюрмоқда. Мухбиримиз мўмин-мусулмонларнинг муқаддас ва улуғ байрами арафасида Ўзбекистон Мусулмонлари идорасининг Жиззах вилояти бош имом хатиби(Ўзбекистон Мусулмонлари идораси Жиззах вилоят вакили ёки Жиззах вилоят бош имом-хатиби) Меҳмонхон Жабборов биланрамазон ойининг фазилатлари хусусида суҳбатлашди.\n—Бу йилги рамазон ойи бугун дунёда коронавирус пандемияси кенг тарқалган, жумладан, республикамизда ҳам эпидемия сабаб карантин эълон қилинган даврга тўғри келди. Бундай вазиятда рўзадорлар, мўмин-мусулмонлар ибодатни қандай амаллар билан ўтказсалар дуруст бўлади?\n—Аввало, кириб келаётган Рамазон ойини Аллоҳим барчамизга муборак қилиб, Ўзи рози бўладиган кўплаб ибодатларни адо этишимизга муваффақ айласин! Рамазон ойида Аллоҳ таоло бизга рўза тутишликни фарз қилган. Бу ойда бажарилган бир нафл ибодати эвазига рамазон барокатидан бандасига фарз ибодатини адо этганлик савоби берилади. Бир фарз қилинган ибодатга эса етмиш фарз ибодатининг савоби ёзилади.\nПайғамбаримиз соллаллоҳу алайҳи ва саллам саҳобаларга шундай насиҳат қилганлар: “Эй, инсонлар! Улуғ, муборак ой сизларга соя солиб турибди. Бу ойда минг ойдан кўра яхшироқ бир кеча бор. Аллоҳ таоло бу ойнинг рўзасини фарз қилди. Кечаси бедор бўлишни нафл қилди. Ким унда бирор-бир яхшилик ила Аллоҳга яқинлик ҳосил қилса, худди бошқа ойларда фарзни адо қилганга ўхшайди. Ким унда бир фарз амалини адо этса, етмишта фарзни адо қилгандек бўлади. Бу— сабр ойидир. Сабрнинг савоби— жаннатдир.\nРамазон ўзгалардан кўнгил сўраш, меҳр-мурувват ва шафқат ойидир. Бу кезларда мўминнинг ризқи зиёда бўлади. Рўзадорга ифторлик қилиб берган, уни тўйдирган киши гуноҳларидан мағфират бўлиб, қилган савоби унга каффорат бўлади.\n- Эй, Аллоҳнинг Расули! Ҳаммамиз рўзадорга берадиган ифторлик тополмаймизку,—деди саҳобалардан бири.\n- Бир дона хурмо, бир қултум сув билан ҳам ифторлик қилиб берган кишига савоб тегади. Аллоҳ таоло уни менинг ҳавузимдан суғорадики, то жаннатга киргунча чанқамайди, — дедилар Расулуллоҳсоллаллоҳу алайҳи ва саллам.\nБу ойнинг аввали раҳмат, ўртаси маҳфират, охири жаҳаннамдан озод бўлишдир. Ким рамазон ойидақўл остидаги хизматчисига енгиллик берса, Аллоҳ уни мағфират қилади ва дўзахдан асрайди. (Имом Байҳақий ривояти).\nШу кунларда рўза тутиш истагидаги инсонларни карантин шароити бироз хавотирга солмоқда. Лекин асло бунга ўрин йўқ. Карантинда рўза тутиш одатий рўзадан фарқ қилмайди. Қўлларни тез-тез ювиш, антисептик воситалардан фойдаланиш рўзани очмайди. Шунингдек, зарурат бўлса оғизни чайқашнинг ҳам зарари йўқ. Томоқдан сув ўтмаса бас, рўза бузилмайди. Карантин сабабли масжидларга, жамоат намозларига чиқишнинг имкони бўлмагани учун телевизор ёки радиодан имомга иқтидо қилиб, жума, таровеҳ намозларини ўқиш жоизми деган савол кўпчиликда туғилиши табиий. Шариатимиз кўрсатмаларига биноан телевизор ёки радиодан имомга иқтидо қилиб, намоз ўқиш дуруст эмас. Чунки, бу ҳолатда имомга иқтидо қилиш шартлари топилмайди. Яъни имом билан унга эргашувчининг макони битта бўлиши, бир жойда туришлари шарт. Рамазон ойида таровеҳ намозини ҳам карантин сабаб уйда ёлғиз адо этиш жоиз. Лекин хонадон аҳли билан жамоат бўлиб ўқилса, афзалдир.\nДинимизда рўзадорга ифторлик қилиб бериш улкан савоб ҳисобланади. Бу ҳақда пайғамбаримиз Муҳаммад соллаллоҳу алайҳи ва саллам шундай деганлар: “Ким бир рўзадорга ифторлик қилиб берса, унга ҳам ўша рўзадорга эга бўлган савобга тенг ажр берилади”. Карантин даврида зиёфат қилиб беришнинг имкони йўқ. Ифторлик учун аталган ёки кетадиган ҳаражатларни фуқаролар ҳомийлик хайрияларини мувофиқлаштириш марказлари орқали муҳтож ва камбағал рўзадорларга бериш билан уларга ифторлик қилиб берганнинг савобини оладилар. Чунки, ифторлик қилиш деганда фақатгина дастурхон ёзиб, одам чақиришни тушунмаслик керак. Ҳозирги карантин вақтида муҳтож фуқароларга таом ёки керакли маблағни бериш энг яхши ифторликдир.\n—Закот Исломнинг асосий бешта фарзларидан бири ҳисобланади. Унинг нисоб миқдори бу йил учун қандай белгиланди?\nОдатда, ҳар йили Ўзбекистон Мусулмонлари идораси Фатво ҳайъати томонидан нисоб миқдори рамазон ойида эълон қилинарди.\nЛекин юртимизда коронавирус эпидемияси тарқалишининг олдини олиш мақсадида карантин чора-тадбирлари белгиланди. Бу аксарият аҳолининг даромадлари қисқаришига олиб келди. Табиийки, бундай пайтда аҳолининг моддий ёрдамга муҳтож бўлган қисмини қўллаб-қувватлаш жуда муҳим ва айни пайтда ажр-савоби кўп бўлган амалдир. Халқнинг бошига машаққат тушганда рамазон ойи келишини кутиб турмасдан бой-бадавлат кишилар молларининг закотини муҳтожларга беришлари айни муддао бўлди. Шунинг учун ҳам Ўзбекистон Мусулмонлари идораси Фатво ҳайъати закот нисобини Шаъбон ойида чиқаришга қарор қилди. Зеро, Шаъбон ойи ҳам фазилатли ойлардан ҳисобланади. Қолаверса, ҳозирги синовли кунларда закот бериш муҳтожларга янада манфаатли бўлиб, унинг савоби бир неча баробар кўпайишига сабаб бўлади.\nЎзбекистон Мусулмонлари идораси Фатво ҳайъатининг қарорига кўра 2020 йил учун закот нисоби 21 250 000 (йигирма бир миллион икки юз эллик минг) сўм этиб белгиланди. Мазкур қийматнинг қирқдан бири 531250 сўмга тенг бўлади. Шунга кўра зарурий эҳтиёжидан ташқари бир йил давомида 21 250 000 сўм маблағга эга бўлган киши, жами маблағининг қирқдан бирини яъни, 531250 сўмни закот сифатида камбағал ва фақирларга бериши мумкин.\nҲозирги синовли кунларда маблағи нисобга етган фуқаролар зиммаларидаги фарзни тезроқ адо этсалар мақсадга мувофиқ бўлади. Чунки закот берилган мол ҳар қандай бало ва офатлардан сақлайди. Имом Муҳаммад раҳматуллоҳи алайҳ “Закотни қасддан бермай, кечиктириб юрган кишининг гувоҳлиги қабул қилинмайди”,—деганлар. Демак, ҳозирги карантин вақтида закот берган киши биринчи навбатда молини хатардан асрайди ва камбағалларнинг мушкулини осон қилиб, уларнинг дуосини олади. Шайтон одамларни, хусусан, закот берувчиларни “Берма, молинг камайиб кетади” деб васваса солиб қўрқитади. Бироқ мол-давлатни фақирга бериш билан ҳаргиз камаймайди. Балки эгаси ўйламаган, кутмаган томондан Аллоҳ молини зиёда қилади.\n—Динимизда закот олишга қандай тоифадаги кишилар кўпроқ ҳақли ва кимларга закот бериш жоиз саналади?\n—Закотни вакил орқали ҳам муҳтожларга бериш мумкин. Ҳозирги пандемия шароитида республикамизда, вилоятимизда кўплаб хайрия марказлари фаолият олиб бораяпти. Улар жамиятимиздаги муҳтож қатламни қўллаб-қувватлаб келишмоқда. Жумладан, Ўзбекистон Мусулмонлари идорасининг қошида “Вақф” хайрия жамоат фонди ташкил этилган. Закот маблағлари фуқароларнинг мурожаатларига мувофиқ аризачиларнинг банк пластик карталарига пул ўтказиш йўли билан ҳам амалга оширилиши мумкин. Бугунги карантин ҳолатини ҳисобга олиб, бу услубнинг жоизлиги ҳақида уламолар фатво берганлар.\nҚайд этиш керакки, закотни ўзаро туғилиш алоқаси бўлганлар; бобо-бувиси, ота-онаси, ўғил-қизлари, набиралар, эр-хотинга бериш мумкин эмас. Ака-ука, опа-сингилларга берса бўлади. Закот беришни аввало, яқин қариндошлардан бошласа, ришталар янада мустаҳкамланади. Силаи раҳмга амал қилиш Аллоҳ таолони рози қиладиган ишлардан биридир.\nЗакот олишга саккиз тоифа кишилар ҳақли ҳисобланади. Энг аввалгилари булар фақирлар ва мискинлардир. Исломий илми бўлмаган кишилар тиланчилик қиладиганларни закотга ҳақли деб ўйлашади. Улар одамларга қўл чўзиб суйкалади, бозор ва бошқа гавжум жойларда туриб, ортингиздан қолмайди. Расулуллоҳ соллаллоҳу алайҳи ва саллам “Сизлар бир-иккита хурмо ёки бир-икки тишлам нон берадиганингиз мискин эмас, ҳақиқий мискин ўзини тиланчиликдан тийган кишидир. Хоҳласангиз, Аллоҳ таолонинг “Улар одамлардан хиралик қилиб тиланмаслар” деган оятини ўқинг”,—дейдилар. Яна соллаллоҳу алайҳи ва саллам “Садақа бойга ҳам, белида қуввати бор соғлом кишига ҳам ҳалол эмас, бирор банда ҳали ўз қўл меҳнати эвазига келган таомдан ҳам яхшироғини тотмаган”,—дейдилар.\n—Рамазон ойида, карантин эълон қилинган синовли кунларда мўмин-мусулмонларнинг вазифалари нималардан иборат бўлиши керак деб ҳисоблайсиз?\n—Ислом шариати ҳукмларининг мақсади бешта асосни ҳимоя қилишга қаратилган. Булар: - жон, дин, насл, мол ва ақлдир. Кишилар ана шу беш заруратни асраб-авайлаши шартдир. Карантин даврида озиқ-овқат ва бошқа эҳтиёж учун зарур бўлган маҳсулотларни қиммат нархда сотиш ёки савдога чиқармай ушлаб туриш шариатда ҳаром саналади. Ўзбекистон Мусулмонлари идораси уламолар кенгаши томонидан карантин даврида вазият барқарорлашгунга қадар жамоат намозларини вақтинча масжидларда ўқимасликка фатво берилди. Мўмин-мусулмонлар рамазон ойида ўз оилалари даврасида намоздан сўнг зикр, истиғфор ва балони даф этувчи дуолардан кўпроқ ўқишларини тавсия этардик. Қуръони карим инсоннинг ҳиссий ва маънавий касалликларига шифо бўлади. Аллоҳ таоло Фуссилат сурасининг 44-оятида шундай марҳамат қилган:\n“У (Қуръон) иймон келтирганлар учун ҳидоят ва шифо деб айт”.\nУламоларимиз Оятил курсий, фотиҳа, ихлос, фалақ ва нос сураларини эрталаб ва кечқурун уч мартадан ўқиб туришлик барча касаллик ва балоларни даф қилишга етарли эканлигини уқтиришган.\nАллоҳ таоло дунёдаги барча мўмин-мусулмонларни, жумладан, халқимизни, юртдошларимизни синовли кунларидан тезроқ халос этиб, соғлик-омонликда, бағри бутунликда биргалашиб, жипслашиб яна улуғ байрам ва тўйларни хурсандчилик билан нишонлашимизга ўзи мададкор бўлсин.


Ўзбекистон Республикасида оммавий ахборот воситаларини рўйхатга олиш тартиби тўғрисида Низом (ЎзР ВМ 15.04.1998 й. 160-сон қарорига илова) | Оммавий ахборот воситалари | Ўз кучини йўқотган ҳужжатлар | Ахборот. Ахборотлаштириш. Алоқа | ЎзР КонунчилигиМаълумотлар тизими «Ўзбекистон Республикасида оммавий ахборот воситаларини рўйхатга олиш тартиби тўғрисида Низом (ЎзР ВМ 15.04.1998 й. 160-сон қарорига илова)» | NRM.uz\nЎзР Конунчилиги/ Ахборот. Ахборотлаштириш. Алоқа/ Ўз кучини йўқотган ҳужжатлар/ Оммавий ахборот воситалари/ Ўзбекистон Республикасида оммавий ахборот воситаларини рўйхатга олиш тартиби тўғрисида Низом (ЎзР ВМ 15.04.1998 й. 160-сон қарорига илова)\n1998 йил 15 апрелдаги\nвоситаларини рўйхатга олиш тартиби тўғрисида\n1. Мазкур Низом Ўзбекистон Республикасининг "Оммавий ахборот воситалари тўғрисида"ги Қонуни асосида ишлаб чиқилган ва Ўзбекистон Республикасида оммавий ахборот воситаларини рўйхатга олиш қоидаларини белгилайди.\n2. Оммавий ахборот воситаси дейилганда кўпчилик оммага мўлжалланган босма, аудио, аудиовизуал ва бошқа хилда ахборот тарқатадиган манбалар тушунилади.\nГазеталар, журналлар, ахборотномалар, бюллетенлар, уларнинг иловалари, ахборот агентликлари, телекўрсатувлар (кабелли, эфир-кабелли телевидение) ва радиоэшиттиришлари, ҳужжатли кино, электрон-ахборот тизими, шунингдек, доимий номига эга бўлган давлат тасарруфидаги мустақил ва бошқа оммавий даврий нашрлар оммавий ахборот воситаларидир.\nДаврий босма нашрнинг тиражи ёки алоҳида сонининг бир қисм тиражи, теле-радио, ҳужжатли кино дастурининг айрим кўрсатувлари, аудио ёки видеоёзув дастурининг тиражи ёки бир қисми тиражи оммавий ахборот воситасининг маҳсулоти ҳисобланади.\nОммавий ахборот воситалари маҳсулотларини тарқатиш дейилганда даврий босма нашрларни, аудио ёки видеоёзув дастурларини сотиш (у ёки бу нашрга ёзилиш, етказиб бериш, тарқатиш), теле, радио дастурларни (эшиттиришларни) олиб кўрсатиш, ҳужжатли кинолар дастурини намойиш қилиш тушунилади.\nРеклама тоифасидаги оммавий ахборот воситаси дейилганда, даврий босма нашр алоҳида сони ҳажмининг 40 фоизидан, телерадиодастурда эшиттиришнинг ҳар бир соатига 10 фоизидан кўпроғини реклама хабарлари эгаллаган оммавий ахборот воситаси тушунилади.\n3. Ўзбекистон Республикасида юридик ва жисмоний шахслар таъсис этадиган оммавий ахборот воситаси давлат рўйхатидан ўтиб, тегишли гувоҳнома олгач, ўз фаолиятини бошлашга ҳақлидир.\nОммавий ахборот воситалари қуйидаги тартибда рўйхатга олинади:\nЎзбекистон Республикаси Давлат матбуот қўмитаси томонидан:\n- марказий даврий босма нашрлар, телерадиокомпаниялар;\n- Ўзбекистон Телерадиокомпанияси ҳамда Почта ва телекоммуникациялар агентлигининг техник жиҳозларнинг мослиги ҳақидаги хулосалари асосида телерадиостудиялар (кабелли, эфир-кабелли телевидениелар), бошқа электрон оммавий ахборот воситалари;\n- Ўзбекистон Миллий ахборот агентлигининг хулосалари асосида ахборот агентликлари;\n- "Ўзбеккино" давлат-акциядорлик компаниясининг хулосалари асосида илмий-оммабоп, ҳужжатли, хроникал-ҳужжатли фильмлар ишлаб чиқарувчи киновидеостудиялар, киновидеодастурлар.\nТошкент шаҳрига мўлжалланган оммавий ахборот воситаларини рўйхатга олиш Ўзбекистон Республикаси Давлат матбуот қўмитаси томонидан амалга оширилади.\nМаҳаллий оммавий ахборот воситалари тегишлича Қорақалпоғистон Республикаси Давлат матбуот қўмитаси ва вилоят матбуот бошқармалари томонидан юқорида белгиланган тартибда рўйхатга олинади.\n4. Рўйхатга олиш тўғрисидаги аризада оммавий ахборот воситасининг муассиси (муассислари); номи, қайси тилда (тилларда) эълон қилиниши, манзили; мақсад ва вазифалари; қандай доирадаги ўқувчига (томошабинга, тингловчига) мўлжалланганлиги; даврийлиги, ҳажми, моддий-техника таъминоти ҳамда пул билан таъминланиш манбалари кўрсатилиши керак.\nОммавий ахборот воситаларини рўйхатга олиш учун бериладиган аризага муассис (муассислари) Уставининг (Низомининг), муассислар (муассис) томонидан тасдиқланган оммавий ахборот воситаси Уставининг (Низомининг), таъсис шартномасининг белгиланган тартибда тасдиқланган нусхалари, эшиттириш ва кўрсатув тартиби (радио ва телевидение учун), рўйхатдан ўтиш учун белгиланган йиғимнинг тўланганлигини тасдиқловчи хужжат илова қилинади.\nРўйхатга олиш тўғрисидаги ариза топширилган кундан бошлаб бир ой муддатда кўриб чиқилиши шарт.\nЎзбекистон Республикаси Давлат матбуот қўмитаси ва унинг ҳудудий идоралари аризада келтирилган маълумотларнинг ҳамда моддий-техника таъминоти ва пул манбаларининг амалдаги қонунчиликка мос келишини экспертизадан ўтказишга ҳақлидирлар.\nМуассис ёки муассислар томонидан рўйхатга олиш тўғрисидаги ариза қонунчиликда кўзда тутилган шаклда берилади.\nМуассислар (муассис) Уставида (Низомида) оммавий ахборот воситасини ташкил этишга оид фаолият акс этиши лозим.\n5. Оммавий ахборот воситаси билан муассислар ва ноширлар ўртасидаги муносабатлар, моддий ва молиявий алоқалар ўзаро тузилган шартномага асосан амалга оширилади.\nМуассис шартномада кўрсатилган бурчини бажармаса, таҳририят муассис билан тузилган шартномани бекор қилиш ҳуқуқига эга. Бу ҳақда таҳририят рўйхатга олган ташкилотга уч кун ичида ёзма равишда хабар қилиши лозим.\nМуассис оммавий ахборот воситасини чиқаришга (нашр қилишга) кафолат беради, шу муносабат билан у моддий-техника ёрдамини амалга ошириши, зарур бўлиб қолса тахририятни иқтисодий таъминлаши лозим.\n6. Ахборот агентликларига бир вақтнинг ўзида оммавий ахборот воситалари таҳририяти ва тарқатувчиси мақоми берилиб, уларнинг ҳуқуқий тартиби жорий этилади.\n7. Оммавий ахборот воситаларининг давлат рўйхатига (реестри) олингани ва бу ҳақда гувоҳнома берилгани учун қуйидаги миқдорларда рўйхатга олиш йиғими ундирилади:\nэнг кам иш ҳақининг 25 баравари миқдорида;\nболалар, ўсмирлар, ногиронлар, шунингдек умумтаълим ва маданий-оқартув йўналишида бўлган оммавий ахборот воситалари\nэнг кам иш ҳақининг 5 баравари миқдорида;\nахборот агентликлари, радио-теле, видеокинохроникал дастурлари\nэнг кам нш ҳақининг 30 баравари миқдорида;\nоммавий ахборот воситаларини тарқатишнинг бошқа шакллари\nэнг кам иш ҳақининг 45 баравари миқдорида;\nРекламаларни эълон қилишга ихтисослашган оммавий ахборот воситаларини рўйхатга олганлик учун рўйхатга олиш йиғими 2 баравар кўп ундирилади.\n8. Маҳаллий оммавий ахборот воситаларини рўйхатга олишда йиғим миқдори мазкур тартибнинг 7-бандида кўрсатилган ҳажмнинг 70 фоизидан ошмаслиги керак.\n9. Оммавий ахборот воситасининг муассислари, номи, эълон қилинадиган тили, мақсад ва вазифалари ўзгарадиган бўлса, бу оммавий ахборот воситаси белгиланган тартибда қайта рўйхатдан ўтказилади. Қайта рўйхатдан ўтказишда рўйхатга олиш йиғимининг 50 фоизи миқдорида йиғим ундирилади.\nҚайта рўйхатдан ўтказишда ҳужжатлар тайёрлаш ҳам дастлабки рўйхатга олиш каби амалга оширилади.\n10. Оммавий ахборот воситаларининг рўйхатга олингани учун ундириладиган йиғимларнинг 50 фоизи рўйхатга олувчи органларнинг ҳисобига ва қолган қисми тегишлича республика бюджетига ва маҳаллий бюджетларга келиб тушади.\n11. Рўйхатга олиш чоғида кўрсатилган оммавий ахборот воситасининг даврийлиги, ҳажми ва 9-бандда қайд этилмаган бошқа маълумотлар ўзгарса, бу ҳақда муассис уч кун муддатда рўйхатга олган ташкилотни ёзма равишда хабардор қилиши лозим. Бунда рўйхатга олиш гувоҳномасини алмаштириш ва рўйхатга олиш йиғимлари талаб этилмайди.\n12. Гувоҳнома йўқолганда (йўқотиб қўйилганда, йўқ қилинганда ва бошқа вазиятларда) "дубликат" белгиси қўйилган ҳолда янги гувоҳнома берилади. У ҳолда рўйхатга олиш йиғими белгиланганидан 30 фоиз кўп миқдорда ундирилади.\n13. Рўйхатдан ўтказиш фақат қуйидаги ҳоллардагина рад этилиши мумкин, агар:\nоммавий ахборот воситасининг мақсад ва вазифалари Ўзбекистон Республикаси Конституциясига ҳамда "Оммавнй ахборот воситалари тўғрисида"ги Қонунга зид бўлса;\nбундан аввал Ўзбекистон Республикаси ҳудудида худди шу номдаги оммавий ахборот воситаси рўйхатга олинган бўлса;\nариза суднинг оммавий ахборот воситаси фаолиятини тугатиш тўғрисидаги ҳал қилув қарори қонуний кучга кирганига бир йил ўтмасдан берилган бўлса;\nоммавий ахборот воситаси муассисининг ёки муассисларидан бирининг ёҳуд ноширнинг манзили Ўзбекистон Республикаси ҳудудидан ташқарида жойлашган бўлса.\nОммавий ахборот воситаларини рўйхатга олишнинг рад этилиши ҳар томонлама асосланиши ва ариза берувчига ёзма равишда юборилиши лозим.\n14. Давлат рўйхатига олинган даврий матбуот нашрларининг мажбурий бепул нусхалари муассисга, рўйхатга олган ташкилотга, шунингдек Вазирлар Маҳкамаси тасдиқлайдиган рўйхатга биноан тегишли вазирликлар ва идораларга жўнатилади.\n15. Рўйхатга олиш тўғрисидаги гувоҳнома қуйидаги ҳолатларда бекор қилиниши мумкин:\nа) агар тақдим этилган ҳужжатларда ёлғон маълумотлар берилганлиги аниқланса;\nб) агар муассис ва таҳририят рўйхатга олингандан сўнг 3 ой ичида оммавий ахборот воситаларини чиқара олмаса ёки уларни чоп этиш оралиғидаги муддат 3 ойга чўзилиб кетса;\nв) Ўзбекистон Республикаси қонунларида назарда тутилган бошқа ҳолатларда.\n16. Оммавий ахборот воситалари томонидан мазкур қоидаларнинг бажарилиши устидан назоратни Ўзбекистон Республикаси Давлат матбуот қўмитаси амалга оширади.


Янги ўқув йили Ўшда қандай бошланди?\nИюн воқеалари чоғида Ўш шаҳрида ёқиб юборилган Ҳамза мактаби ўқувчилари янги ўқув йилини шаҳардаги бошқа мактабларда бошладилар.\nЎш шаҳар мэри Мелис Мирзақматов ўқувчилар хавфсизлиги таъминланмагани учун ҳам шаҳарда ўқув йили кейинроқ бошланиши ҳақида баёнот берганига қарамай, Ўш мактабларида янги ўқув йили 1 сентябрдан бошланди.\nЎш шаҳридаги Пушкин номидаги мактабнинг 8–синфида ўқийдиган Салоҳиддин 1 сентябр куни барча синфдошлари билан дийдорлашишни орзиқиб кутган эди. Лекин унинг бу умиди амалга ошмади. Салоҳиддиннинг айтишича, синфдошларининг ярмигина мактабга келган.\n- Синфдошларимнинг ярми келди. Улар билан гаплашиб ўтирдик. Синфдошларимнинг ярми эса мактабга келмади. Уларнинг уйлари ёниб кетган экан. Шунинг учун мактабга келиша олмабди, - дейди Салоҳиддин.\nАкром аканинг ўғли эса шаҳар марказидаги Макаренко номли ўрта мактабга қатнайди. Акром аканинг айтишича, ўғли ўқийдиган синфда деярли ўқувчи қолмабди.\n- Ўғлим мактабга онаси билан бирга борди. Ўғлимнинг синфида деярли ҳеч ким қолмабди. Кўпчилиги бошқа мамлакатларга кўчиб кетишибди. Синфларни тўлиқлаш учун Наримон мактаби, кейин ёқиб юборилган Толстой мактабидан ўқувчиларни бу ёққа кўчиришибди, -дейди Акром ака.\nДастлабки қаҳрамонимиз Салоҳиддин мактабга янги кийимда, янги ўқув қуролларини кўтариб борибди. Бироқ бугунги кунда Ўшда ҳамма ота-оналар ҳам фарзандини янги ўқув йилига янги кийим-кечакда жўнатишга қодир бўлолмай қолган.\n- Ўтган йилги кийим-кечакларни кийиб борди мактабга. Бозорга бора олмадик, ҳатто дафтар-қалам ҳам сотиб ололмадик. Бунга нарх–навонинг ошиб кетгани ҳам сабаб бўлаяпти. Масалан, ўтган йили битта оқ кўйлак 90 сўмдан сотилган бўлса, бугунги кунда нархи 2-3 баробарга кўтарилиб кетган. Бошқа нарсаларнинг нархи ҳам осмонда. Бу нарсаларни сотиб олгани пул йўқ, чунки ҳалигача ишга чиқа олганимиз йўқ, - деди Акром ака.\nЎшдаги мактаб директорларидан бири Аъзам Абдураззоқовнинг айтишича, мана шундай қийинчиликларга қарамасдан, барча ўшликлар 1 сентябрни орзиқиб кутишган.\n- 1 сентябр - янги ўқув йилининг бошланиши Ўшга сал бўлса-да, барқарорлик, хотиржамлик олиб келади, деган умидлар бор эди. Ҳақиқатан ҳам биринчи қўнғироқ хотиржамликка, дўстликка бўлган чақириқ бўлди. Масалан, менинг мактабим кўп миллатли мактаб ҳисобланади. Унда ўзбек, қирғиз, рус, татар ва бошқа миллат болалари ўқийди. 1 сентябр куни барча миллат болалари ва ота-оналар мактабга келишиб, бир-бирлари билан жуда дўстона муносабатда бўлишди. Ўш кўчаларида ҳам осойишталик ҳукм сурди, -деди Аъзам Абдураззоқов.\nМактаб директорининг айтишича, Ўшдаги барча мактабларда биринчи қўнғироқ тадбири кўтаринки руҳ, осойишталик ва тантана билан ўтказилган. Шунга қарамай, кўпчилик ота-оналар шаҳар марказида жойлашган мактабларга ўз фарзандларини жўнатишга хавфсираганлар. Маҳаллалар ичида жойлашган мактабларга эса ўқувчиларнинг келиши 80-90 фоизни ташкил қилган.\nЎшлик Ёрқиной Рўзиева ҳам мактабга фарзандини жўнатишдан қўрққан оналардан бири:\n- Ростини айтсам, қизимни мактабга жўнатишдан қўрқдим. У Оға Хон мактабида ўқийди. У ерда ўқийдиган ўқувчилар орасида ягона ўзбек менинг қизим бўлади. Болалари хавфсизлигидан хавотирланиб, уларни мактабга жўнатмаган ота-оналар кўп. Менинг ҳамкасбларимдан бирортаси ўз фарзандини мактабга жўнатгани йўқ, -дейди Ёрқиной Рўзиева.\nАйни пайтда мактаб директори Аъзам Абдураззоқов ўқувчилар хавфсизлиги учун барча чоралар қўрилганини, бу борада халқаро ташкилотлар ҳам кўмак кўрсатишганини айтади:\n- ЮНИСЕФ томонидан мактабимиз қўриқчилар билан таъминланди. Ҳар бир мактабни 4 нафардан одам қўриқлаяпти. Бундан ташқари, мактабларга милиция ходимлари ҳам бириктирилган. Шаҳар кўчаларини эса олий ўқув юртларининг юқори курс талабаларидан иборат кўнгиллилар гуруҳлари назорат қилишаяпти. Уларга ўқувчилар хавфсизлигини таъминлаш топшириғи берилган. Ўқувчиларни уйлари олдидан автобуслар олиб келаяпти мактабга, - дейди Аъзам Абдураззоқов.\nКейинги суҳбатдошимиз Бобур Юсуфжонов Ўш Давлат университетининг ўзбек гуманитар-педагогика факултетида ва ўрта мактаблардан бирида ўқитувчилик қилар эди. У бу йилги ўқув йилида ариза ёзиб, ишдан кетишга мажбур бўлди. Унинг айтишича, бунга талабаларнинг ва ўқувчиларнинг озлиги сабаб бўлаяпти.\n- Ўқувчилар, талабалар жуда оз. Бунинг натижасида дарс соатлари ҳам қисқарган. Университетда талабалар озлиги, бу йил жуда кам одам ўқишга топширгани муносабати билан ўқитувчиларга дарс соатлари етишмаяпти. Шунинг учун ҳам айрим ўқитувчилар ўз ихтиёрлари билан ариза ёзиб, ишдан кетишга мажбур бўлишаяпти, -дейди Бобур Юсуфжонов.\nХабарларга қараганда, Ўш шаҳридаги 57 мактабда ўқув жараёни бошланган. Ўш воқеаларида ёндирилган Толстой номидаги ўзбек мактаби эса ўқув жараёнини чодирларда бошлаган. Ҳукумат расмийлари декабр ойигача бу мактаб учун янги бино қуриб битказилишини билдирмоқдалар. Ёндириб юборилган Хамза номидаги яна бир ўзбек мактаби ўқувчилари эса ён атрофдаги мактабларга тақсимланган.


МЕҲНАТ МУҲОФАЗАСИ - Ўзбекистон овози газетаси\nишчи-ходимларнинг ҳаёти, соғлиғи билан боғлиқ долзарб масала\nДунё жамоатчилиги эътиборини кучайтириш мақсадида 28 апрель «Бутунжаҳон меҳнатни муҳофаза қилиш куни» деб эълон қилинган. Бу меҳнат хавфсизлигини таъминланиши, иш жараёнида ҳар томонлама мақбул шароит яратиш, меҳнат муҳофазасини кучайтириш билан боғлиқ илғор ёндашувлар ҳаётга татбиқ этилишида муҳим аҳамият касб этади.\nШуни айтиш керакки, сўнгги йилларда меҳнат хавфсизлиги билан шуғулланадиган халқаро ташкилотларнинг меъёрий ҳужжатлари ҳамда кўплаб давлатлар қонунчилигига тегишли ўзгартишлар киритилиб, қатор янги талаб ва стандартлар жорий қилинди. Халқаро меҳнат ташкилотининг маълумотларига қараганда, дунё бўйича ҳар йили меҳнат фаолияти билан боғлиқ бўлган сабабларга кўра, 160 миллионга яқин кишининг касб касалликларига чалиниши кузатилмоқда. Дунёда жами ишлаб чиқариш билан боғлиқ бахтсиз ҳодисаларнинг умумий сони 270 миллионга етганлиги бу борадаги муаммоларнинг ўта долзарблигини кўрсатиб турибди.\nКўпгина давлатларнинг соҳага оид қонунчилигида корхона ва ташкилотларда меҳнатни муҳофаза қилиш бўйича хавфсизликни бошқаришни ташкил этиш масаласига алоҳида эътибор қаратилган. Шунингдек, давлат бошқаруви органлари ва жамоат ташкилотларининг меҳнатни муҳофаза қилишдаги мажбуриятлари ҳамда ҳуқуқларини белгиловчи нормалар, бу борада назоратни ташкил қилиш талаблари акс эттирилган. Айрим ривожланган давлатларнинг қонунчилигида ёшлар ва катта ёшли ишчи-ходимлар бўйича меҳнат хавфсизлиги қоидалари алоҳида мустаҳкамланган. Бу тизимда янги ёндашувлар юзага келаётганини англатади.\nБир қатор давлатларда меҳнатни муҳофаза қилиш чора-тадбирларига нафақат бюджет маблағларини, шу билан бирга, корхона ва мансабдор шахсларга қўлланилган жарималар, алоҳида тузилган шартномалардан тушган маблағларни ҳам йўналтириш амалиёти мавжуд.\nБир сўз билан айтганда, халқаро ҳуқуқий талабларга мувофиқ, дунё давлатларининг соҳага тегишли қонунчилиги меҳнат муҳофазасини таъминлаш нуқтаи назаридан такомиллашиб бормоқда.\nМамлакатимизда мустақиллик йилларида бу масалага алоҳида эътибор қаратиб келинмоқда. Хусусан, 1993 йилда «Меҳнатни муҳофаза қилиш тўғрисида»ги Қонун қабул қилинган. Бугунги кунда ушбу қонунни бозор иқтисодиётининг замонавий талабларига, демократик ислоҳотларни чуқурлаштириш, ижтимоий шерикликни мустаҳкамлаш тамойилларига мослаштириш вазифаси юзага келган. Шу билан бирга, мамлакатимизда «Техник жиҳатдан тартибга солиш тўғрисида»ги, «Саноат хавфсизлиги тўғрисида»ги, «Радиация хавфсизлиги», «Иш берувчининг фуқаролик жавобгарлигини мажбурий суғурта қилиш тўғрисида»ги, «Ўзбекистон Республикасида ногиронларни ижтимоий ҳимоя қилиш тўғрисида»ги (янги таҳрирда), «Мувофиқликни баҳолаш тўғрисида»ги қонунларнинг қабул қилинганлиги «Меҳнатни муҳофаза қилиш тўғрисида»ги Қонунни янада такомиллаштириш заруратини юзага келтирган эди.\nШулардан келиб чиққан ҳолда, Олий Мажлис Қонунчилик палатаси томонидан мазкур Қонуннинг янги таҳрири қабул қилиниб, Сенатга юборилди. Унда соҳадаги ҳуқуқий асосларни такомиллаштиришга, республика, тармоқ ва ҳудудлар даражасида меҳнат муҳофазасини тўғри ташкил қилишга, иш берувчилар билан бирга, ходимларнинг ҳам масъулиятини оширишга эътибор берилди. Мазкур қонуннинг қабул қилиниши мамлакатимизда меҳнатни муҳофаза этишга оид муносабатларнинг мустаҳкамланишига, фуқароларнинг ҳуқуқ ва манфаатлари ҳимоясига ижобий таъсир кўрсатади.\nБир сўз билан айтганда, меҳнат муҳофазаси инсон ҳаёти хавфсизлигини, корхона-ташкилотлар ривожини таъминловчи муҳим омиллардан ҳисобланади. Бу борада қонунчиликнинг мустаҳкам бўлиши, зарур тадбирларнинг тўғри ташкил қилиниши касб касалликлари, ишлаб чиқаришдаги бахтсиз ҳодисаларнинг олдини олишга хизмат қилади.


Ўзбекистонда “Ўзбек тили байрами куни” белгиланади. Бу ҳақдаги тегишли қонун лойиҳаси норматив-ҳуқуқий ҳужжатлар лойиҳалари муҳокамаси порталида эълон қилинди.\nҚонун лойиҳасига кўра, 21 октябрь “Ўзбек тили байрами куни” этиб белгиланади.\nЭслатиб ўтамиз, президент Шавкат Мирзиёев 2019 йил 21 октябрь куни “Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида” фармон қабул қилди. Унда 21 октябрь санаси юртимизда “Ўзбек тили байрами куни” деб белгиланиши айтилган.\nДавлат раҳбари 21 октябрь куни ўзбек тилига давлат тили мақоми берилганининг ўттиз йиллигига бағишланган тантанали маросимда она тилимизнинг давлат ва жамият ҳаётидаги таъсири ва мавқеини янада ошириш, “Давлат тили ҳақида”ги қонунни бугунги кун талабларидан келиб чиқиб такомиллаштириш зарурлигини таъкидлади. Бу борадаги долзарб вазифаларни кўрсатиб ўтди.\n“Ҳар биримиз давлат тилига бўлган эътиборни мустақилликка бўлган эътибор деб, давлат тилига эҳтиром ва садоқатни, она ватанга эҳтиром ва садоқат деб билишимиз, шундай қарашни ҳаётимиз қоидасига айлантиришимиз керак. Бу олижаноб ҳаракатни барчамиз ўзимиздан, ўз оиламиз ва жамоамиздан бошлашимиз, она тилимизга, урф-одат ва қадриятларимизга ҳурмат, Ватанга меҳримизни амалий фаолиятда намоён этишимиз керак”, деди президент.


Корхонамизда чет эллик ходимлар ишлашади. Уларга ватанларида берилган меҳнат дафтарчаларини тўлдиришимиз мумкинми?\n– Бундай қилишингиз керак эмас.\nМеҳнат дафтарчаси ходимнинг меҳнат стажини тасдиқловчи асосий ҳужжат бўлиб, мулкчилик ва хўжалик юритиш шаклидан қатъи назар корхоналар, муассасалар ва ташкилотларда иш берувчи корхонада 5 кундан ортиқ ишлаган барча ходимларга меҳнат дафтарчасини тутиши шарт, ўриндошлик асосида ишловчилар бундан мустасно (Меҳнат кодексининг (МК) 81-моддаси; АВ томонидан 29.01.1998 йилда 402-сон билан рўйхатдан ўтказилган Меҳнат дафтарчаларини юритиш тартиби тўғрисида йўриқноманинг 1.1-банди, бундан кейин – Йўриқнома).\nЎзбекистонда ходимларга меҳнат дафтарчалари юритилади (унинг намунаси ВМнинг 6.07.1995 йилдаги «Ўзбекистон Республикасида янги меҳнат дафтарчаларини жорий қилиш тўғрисида»ги 258-сон Қарори билан тасдиқланган, бундан кейин 258-сон Йўриқнома).\nИш берувчи хорижий намунадаги меҳнат дафтарчасига эга бўлган чет эллик ходимни ишга қабул қилганда унга Ўзбекистон Республикасининг меҳнат дафтарчасини юритиши керак. Бунда унга хорижий намунадаги меҳнат дафтарчасидан ёзувлар кўчирилмайди.\nЯнги меҳнат дафтарчаси (дубликати)ни беришда иш берувчи ходимдан қонун ҳужжатларида белгиланган энг кам иш ҳақининг 10%игача миқдорда ҳақ олиш ҳуқуқига эга (Йўриқноманинг 5.1-банди).


Тошкентда навбатдаги MERCEDES-BENZ йўловчи автобуси ёниб кетди - UzNews.uz\nТошкентда навбатдаги MERCEDES-BENZ йўловчи автобуси ёниб кетди\nБугун, 12 октябрь куни тахминан соат 14:50да, Паркент бозорига яқин ҳудудда 95-йўналишдаги автобус ёниб кетди.\n«UzNews.uz» манбасининг хабар беришича, 8-автобус саройига қарашли «Mercedes Benz» маркали 95-автобус «Юнусобод 15 квартал – Авиасозлар» йўналишида ҳаракатланган.\nЁнғин ҳақидаги хабар Ёнғин хавфсизлиги бўлими навбатчилик қисмига соат 14:57да келиб тушган. 10 дақиқа ўтгач ёнғин содир бўлган манзилга икки навбатчи гуруҳ етиб келган ва соат 15:11 да ёнғин ўчирилган.\nАвтобуснинг мотор қисми ёнгани ва бунинг натижасида ҳеч ким жабрланмагани маълум қилинган.\nҲозирги вақтда ёнғин сабабларини ўрганиш бўйича ишлар олиб борилмоқда.


Kutubxona - Mirmuhsin Shermuhamedov. Befarzand Ochildiboy (roman) / Kiril\nSiz shu sahifadasiz: Mirmuhsin Shermuhamedov. Befarzand Ochildiboy (roman) / Kiril\nАсар номи Бефарзанд Очилдибой (роман)\n1 Дастлабки Дадил Қадам<\nБефарзанд Очилдибой (роман)\nМундин неча йил муқаддам шаҳримизни ...маҳалласинда Очилдибой номли бир одам бўлур эди. Ул Очилдибойни фарзанди бўлмай, кеча ва кундуз доғи фарзандға ўртанган эди. Очилдибой ўзи шундай сарватдор эдики, ҳамасрлариндаги бойлардин ҳеч қолишмас эди. Кетба-кет уч-тўрт хотун олиб юбордики, ул хотунлардин бири на қиз ва на ўғул туғди.\nИттифоқо жўраларидин бири бир кун қизиқчилик қилиб дедики, – «Эй, Очилдибой, агар сизға худованди таоло ўғул берса нима қилур эдингиз?». Ул жўрасин қизиқчилик сўзидин Очилдибойни ранги қиб-қизариб, нима дейишни билмай, – «билмадимки, хаёлиға ким келтирди, машоллоҳ», дафъатан жўраларига қараб, – Эй, ҳурматлик улфатлар, сизлар гувоҳ бўлингизким, алҳамд (худо таоло) манга ўғул берса, ман анинг ҳозирги замонанинг хоҳишига мувофиқ мактабларға бериб ўқитдирур эдим. Андин кейин эҳтимол, борки ўлмасдин катта бўлса, дорилфунунларға ҳам юборур эдим, – деди. Очилдибойни ўзи ўқиш нима ва илмдин қандай фойда ҳосил бўлурин билмаган бир авом бўлса ҳам, лекин илм тўғрисиға бул каби аҳамияти назари ила гапурғонлиги учун улфатлари таажжубда қолуб ҳаммалари бирдан улфатхонада Очилдибойға фарзанд талаб қилиб, ҳазрати вожиб таоло даргоҳида қўл кўтаришиб дедиларки, «Илоҳи, парвардигоро, бул бандаи ожизларинг ушбу дамда сенга ёлборуб муножат қиламизки, бул жўрамиз Очилдибойни тўрт хотуни бўлуб, бир дона ҳам фарзанди йўқдур. Эмдиликда ушбу дуомизни даргоҳингда қабул ва мустажоб этуб, бул бечорани ақриган (аслида матн талабига кўра қариган бўлади, ҳарф терилишида хатолик ўтган бўлса керак – А.Д) чоғинда лутф-марҳаматинг била биргина ўғул ато қилиб, давлатин илм йўлиға ўшал ўғли учун насиб этгайсан омин», деб барчаси қўлин юзиға тортушди.\nУл куни дуолар таъсир қилиб, Очилдибойни кўнгли маъюс бўлуб, юраги эзилди. Ҳаттоки кўзидин мулдур-мулдур ёш оқа бошлади. Ўшал куни улфатчиликда ўлтуролмай кўзидин ёш тўкилганча уйиға кетмакға мажбур бўлди. Кўчаларда йиғлай-йиғлай кўзи шишиб чиқди (На лоф). Йиғлагани шул даражада бўлдики, эси оғиб ўз эшигин тополмай, бошқа эшикларға кируб, уй эгаларин таёғин еб қуваланди. То намози шомдин хуфтанға қадар кўча-кўчада адашиб юруб, бир вақтда ҳавлисин топиб борди. Эшигиндин ҳавли ичкарисиға қадам қўйиши ҳамон қулоғиға қаттиғ йиғи овози эшитилди. Ул йиғи овозин эшитгач, андак тўхтаб, яна саросима бўлуб, қадамин ташқариға тортди, ёҳу, манга нима бало бўлди. Давом янглишурман. Бул ҳам маним эшигим эмас, нечук уйимдин йиғи овози келсун, – деб янадин орқасиға қайта кетди. Шунда ҳам кўзидин ёши тинмай давом этмакда эди. Неча кўчаларни кезиб ўз ҳавлисин тополмай ҳайрон бўлуброқ, «тўхтачи, маним ақлим бир жойға йиғилсун», деб кўзидин оқиб тургон ёшини рўмоли ила артиб, бир оз ўша ердаги масжидни эшигин олдиндаги супачада ўлтуруб, ўз ҳавлисин қайси кўчада эканлиғин эсиға келтураман, деб фикрға борди. Шул фикрға кетиб кўзи уйқуға кетиб бир нимани туш кўрди.\nОчилдибой ҳам ўзин уйқусин эканин билиб, тепасиндаги одамлардин жуда хижолатманд бўлиб, нима қиларин билмай, уларга боқиб ангройиб қолди. Ул кулуб турганлардин бири бойни таниб, ранги қум-қут ўчиб, пайрав кела бошлади. Чунки бул маҳалланинг нарёғиндаги ...маҳалла Очилдибой маҳалласи эди. Ул таниб пайравлашган одамни Очилдибойдин икки юз сўм қарзи бор эди. Ул кулушган одамларни ҳаммаси ҳам танур эди-ку, лекин қарздор учун Қулаҳмад деган илгарироқ тонуди. Қулаҳмад қирқ ёшларда бўлиб, бечораҳол бир одамдур. Кулганиға юз пушаймонлар қилиб, «нокастадин қарздор бўлсанг ҳам йўлда тутар, ҳам гўрда» деган сўз ёдиға тушуб, худо кўрсатмасин, мандин ҳозир масжид эшигида кулганиға қаҳрланиб, пулин талаб қилса, буларни ичида нима деган одам бўламан, деган хаёл бошидин оёғиға қадар бўшаштируб юборди.\n... Хайрли кунлардан бир кун Қулаҳмад дўконида хаёл денгизиға ғарқ бўлиб ўз-ўзиға айтур эдики, «емди нима қилсам экан, ўғлиларим бўлса, каттакон бўлиб, тўй қилинадурган бўлди. Ўзимда йўқ эмас бор, алҳамдулиллаҳ, тўй қилсам баъзилар каби қарздор бўлмасдин ўз ёнимдаги ақчам ила қилишга қувватим етар. Ҳозир ёнимда етти юз нақдина бордурким, худо хоҳласа, ҳеч кимға муҳтожлигим йўқдур», деб бул хом хаёлни ўйлаб қўйди. Шул хурофот хаёл бирла кичкина дўконда ўлтуруб, кеч бўлғач, ҳавлисиға қайтуб дўконда ўйлаган фикрини хотуниға маслаҳат ташлади. Хотуни ҳам бул хаёлни кўп вақтлардин бери ўйлаб эриға айтишга истиҳола қилур эди. Эмди эрин ўзидин бу сўзни эшитуб хурсандлиги ҳам ичига сиғмай ўшал он қариндош-уруғларига хабар тарқатти. Қулаҳмад катта ўғли Эрназарни маслаҳатбоши бўладурган қайин оғасига юборди (есиз бул тўйни кўролмасдин қайин ота, қайин она ўлуб кетгандур). Ул куни кечаси ҳам қариндош-уруғлари Қулаҳмадни уйиға йиғилиб тўйни маслаҳатинда ҳар қайси ўз фикрин сўзлаша бошлади. Шуларни ичинда маҳалла ходимчаси, дастурхончи ойим ҳам бор эди. Бири айтур, «агар иложи бўлса, эртага хотуноши қилиб, индинга биратўласи катта ошни ҳам бериб юбориш керак». Бири айтур, «йўқ, тўхта, ҳали бир-икки кун сабр қилайлик. Ҳозир ҳеч ким бул тўйдин хабар топган эмас. Тўй теюшлиликники, қариндош-уруғ, ошна-оғайнилар эшитсун».\nФилвоқеъ ўшал куни ийди қурбон ойи эди. ...Ҳамма ҳайит ҳаракатида эди. Ул тоғани сўзин ҳаммалари маъал мамнаният қабул этуб, жаноби ҳақ муваффақ этсун, тўйни ҳайитни олтинчи куниға жазм қилишуб, ул маслаҳатчи меҳмонлар ўзлари учун пиширулган ширқабоқ (сут) ошини бир косадин ичушиб, бирма-бир уйларига жўнадилар. Маҳалла ходимчаси ҳам бир дона қотган кулча бирла саҳал кам бир табақ сут ошини кўтаруб, ул ерда ичмасдин уйига келтурди.\nКечаси ўтиб тонг отди. Эрта билан туриб чой ичарга тутиндилар. Тоғаси тўй бўладурган болаларга қараб айтурки, эй, жонларим, мана эмди худо насиб этса, сизларни тўйингиз яқиндур. Ман бориб неча арроба қайроқ буюрсам. Иржайиб қаҳ-қаҳ кулишиб, ул болаларни уялтуруб, озгина йиғлатиб ҳам олди. Булар шу гуфти гўда ўлтурурларки, эшик занжири шарақ-шуруқ садоси эшитдурди. Қулаҳмад тездин чиқуб қараса, домла имом сўфини эргаштириб келган ва, ассалому алайкум, ҳа, Қулаҳмадбой, барчамизга муборак бўлсун. Яъни ўғулларингизни хатна қилмакчи эмишсиз. Боракаллоҳ, мана ҳиммат, деб секингина ер тегидин сўфига кўз қисиб қўйди. Маҳалла ...сўфиси ҳам сўзга тушиб, ҳа, тақсир, мана эмди Қулаҳмадбой яхши ғайрат қилибдурлар. Масалан, яъни ҳар қанча кучлари бўлса кўрсатадургон вақтларидур. Қани худо ўғил берса, ҳамма ҳам шундай ҳаракат қилиб кўрар эди. Бул каби яхши тўйни одам фарзанди бутун умрда бир мартаба ё кўрур, ё йўқ. Давлатларига келсак, алҳамдулиллоҳ, Қулаҳмадбой камбағал эмас. Бир маҳаллада ўзига яхши обрў ҳосил этгандур. Яъни албатта бул кори хайр тўйиға пулни аямаса керак. Кори хайрни худони ўзи етказаман дегандур (Қулаҳмадга қараб). Ман сизни тўй ҳаракатиға тушганингизни кечаси хотунимдан эшитуб, жаноб домулломга айтуб эдим. Домуллом бул хайрлик сўзни маним оғзимдин эшитуб шундоғ суюндиларки, шу кунга бемалол шошилмасдин ўқийдурган авроди фатҳияни бугун тез-тез ўқиб, сизни хурсандлигингиз учун муборакбодлик¬ға келдук. Мана эмди нима қиласиз, ихтиёр ўзингизда, деди. Мундин бул сўзни эшитуб бечора Қулаҳмад хаёл дарёсиға тушиб нима қилурин билмай, бул мўътабар азиз меҳмонларни ўлтурғузишга меҳмонхонаси йўқ, гарданин ерға солганча тўй қиламан деб овоз чиқарганиға минг пушаймон қилиб ҳавлисиға кириб хотуни била қайин оғасиға қараб дедики...\nСўфи ўз хаёли била бўлади. «Лекин хотунинг бўлса, шундоғ бўлса экан. Бул тўйни манга хотуним айтмаганда, кимни хабари бўлур эрди. Уйимга боруб Рихсибойни онасин еттисидин келтирулгон қаттиғ нон бирла чой ичар эдим. Май қуйиб нурҳол мунда бу кун қорунни силаб, елкани қичуғин босдуруб чиқамиз. Уйдаги қора қумғонла домулло нон чайнагани эрта-мерта йўлда бошқа овқат учраса кейин ичарман, нима бўлди. Кеча ростон ҳам Болтай Муҳаммади масжидни қизига қудасиникидин баркашда ош келади, деган эди. Кеча панжшанба куни келмади. Ё келса биза билмадимки, тўхта, домуллодин сўрайчи». Домла имомни туртади.\n– Оҳ, шўримиз қурсин! Ул мунофиқлар жинси одамдин бири бўлиб, келуб ёзган қоидаларни йўқ қиламан дейдурми? Худо сақласун, ўшани учун замона охир бўлуб борадур. Эй, тақсир, айтганингиздек, ман бир кун ўшал маҳалладин ўтуб кетаётиб эдим. Заҳар танг қилиб, усули жадид ўқитадурган масжидга кириб таҳорат ушатмоқчи бўлдим. Мактабни ичиға мундоғ қарасам, ўрус ўтирадурган усталлар қўйилган. Мактаб бачаларни иккита-учтаси ул усталда аёғин чолиштируб, ўрусни попирусини чекиб турур. Яна мактабни эшигида ўрусни минадурган икки ғилдираклик шайтон аробаси турубдур. Ман шуни кўруб ўзумга иймон ўгуруб қочиб чиқдум. Ўшал кундин бери ул мактаб болаларидин бирини кўргандек бўлсам, даров иймон келтураман. Худоё тавба қилдим, ўзинг кечургин эмди. Уларни ўзин мунофиқлиги камлик қилиб тўйда бўладурган қоидаларни ҳам йўк қиламан деюрми? Анинг ичида ўрус тилини биладурганлари ҳам борга ўхшайдур, –деб чўнчагидин тасбеҳин олиб усули жадидчилардин омонлик тилаб астағфируллоҳ, астағфируллоҳ деб ўгура бошлади. (Келайлук эмди Қулаҳмадга)\nДастлабки Дадил Қадам<\nМирмуҳсин Шермуҳамедовнинг эътиборли хизмати шундаки, у роман жанрига биринчилардан бўлиб қўл урди. Унинг «Бефарзанд Очилдибой» романидан парчалар 1914 йил сентябр ойида «Туркистон вилоятининг газети»да босилган. Асар бу жанр¬даги илк ижодий маҳсул эканлиги боис бадиийлик мезонлари талабидан бир оз пастроқ. Лекин ушбу роман кейинчалик «Янги саодат», «Учрашув» (Ҳамза ) сингари асарларга йўл очиб, романчиликнинг ўтиш йўлларини босиб, ниҳоят, «Ўткан кунлар»¬дек муаззам асар яралишида бир тажриба бўлганини таъкидлаш жоиз. Мирмуҳсин Шермуҳамедовнинг атиги 34 йиллик умри давомида қолдирган адабий меросидан бир парчани ўқувчилар ҳукмига ҳавола этишни лозим топдик. Қуйида дастлаб муаллифнинг «Эътизор» номли мақоласини ўқийсиз. Булар муаллиф таваллудининг 115 йиллигига кичик бир туҳфадир.\nАфвуларингизни талаб қиламан эй, муҳтарам қорилар. Жаноби олийларингизға маълум ўлсинки, маним бул тубандаги бўш-бўш сўзларим учун албатта изҳори наф¬рат этмакларингиз табиийдур. Шундай тақдирда ҳам усули рўмонни ҳар ким тушуниб ўқийдурган даражада осон бўлушлиги керак.\nИборат оро сўзлар ила рўмон ёзмак манга ҳеч нима эмас. Лекин кўб одамни тушунмай, фойдасиз қолмаклариға сабаб бўлинадур. Шунинг учун ҳозирги тайёрлаган бул рўмонча китобни ўз она лисонимизға енгил қилинуб битирдум. Битдирубки, жуда битган эмас. Алҳол ҳам чаласи бордур. Ҳозир юз варақға яқин ёзилган. Иншооллоҳ, яна ёзурман. Орамизда бўладурган қоидага хилоф ва бидъат ишларимизни мақола ила ёзиб битдуруб бўлмаслигиға кўзум етуб, шул одатларимиз учун рўмон ёзиб, эл кўзиға воситаси-ла кўрсатишга мажбур бўлдум. Шояд муҳтарам ўқуғучиларга малол келмаса, агар малол келадурган даражада бўлса, газет орқали прутест чиқарсинлар. Чунки иккинчи ёзилмасдин тўхтатиладур. Сўзимни зўрлаб ўқитмакчи эмасман. Ибрат учун ёзилган эди. Иншооллоҳ, бекорга қолмаса керак, деб бир тарафдин умидим ҳам бордур. Бул сўзларни демакдин мурод, маним бул рўмон учун қалам тутганимдин бир зот бўлуб, ҳузуриға чақириб айтадурки, газетларда айлаган мазамматинг соб бўлуб, эмди бебисмиллоҳ шайтон китобни битмакға тушдингми? На дунё ва на охиратға фойдаси йўқ нарсаға уруниб доимо рангингизни кўкнори каби сарғайтуруб юрасан. Сан ғийбатчини жабрингдин қачон қутуламиз, ахир? (мана сўз). Хўб тўхтанг, бой ака, қутулмоқингизни мундин буён газет кўрсатиб берур.\n"http://www.kutubxona.com/wiki/index.php?title=Mirmuhsin_Shermuhamedov._Befarzand_Ochildiboy_(roman)_/_Kiril&oldid=3813" dan olindi


Тошкентда бир кечада 603та тезликни ошириш ҳолати қайд этилди\nТошкентда бир кечада 603та тезликни ошириш...\n7 сентябрдан 10 октябргача бўлган даврда Тошкентдаги радарлар ҳайдовчилар томонидан 35 166та тезлик режимининг бузилиши ҳолатларини қайд этди. Бу ҳақда Тошкент шаҳар ИИББ хабар берди.\n8 октябрдан 9 октябрга ўтар кечаси 484та, 9 октябрдан 10 октябрга ўтар кечаси эса 603та тезликни ошириш ҳолати қайд этилган. Масалан, радарлар биргина Тошкент ҳалқа автомобил йўлида Олмазор туманида тезликни рухсат этилган даражада оширган 107та, Сергели туманида эса 108та автомобилни қайд этган.\n10 октябрь куни шаҳарнинг саккизта нуқтасига, жумладан, Мирзо-Улуғбек туманидаги кўчалардан бирига ва Шота Руставели кўчасига ўрнатилган.\nТошкент тезликни ошириш


Ўзбекистон: ДХХ Президент Мирзиёев ҳақида китоб чиқараётган журналистни қўлга олди « Ўзбекистон Халқ Ҳаракати\n11 May 2019 - 20:26\n“Саид-Абдулазиз Юсупов ЖКнинг 168-моддасида кўзда тутилган фирибгарлик фактлари юзасидан ушланган. Юсупов томонидан жуда катта миқдордаги зиённи кўзда тутувчи фирибгарлик фактларининг содир этилганлиги аниқланганлиги нуқтаи назаридан ҳозирда унга нисбатан қамоқ эҳтиёт чораси қўлланилиши масаласи кўрилмоқда. Аниқланишича, бу фирибгарлик ҳолати Юсупов томонидан содир этилган рецидив жиноят ҳисобланади. Аввал ҳам шу модда бўйича жиноий жавобгарликка тортилганлиги аниқланган”, дейди Бош прокуратура матбуот котиби Сурайё Раҳмонова.\nРаҳмонованинг қўшимча қилишича, “Юсупов ўзини ДХХ масъул ходими, деб билдириб, узоқ вақт давомида фирибгарлик йўли билан одамлардан жуда катта миқдорда пул олганлиги фактлари аниқланган”.\nЮсупов Ўзбекистондаги кун.уз ва хабар.уз сайтларида блог юритган. У “Оқ ва қора” лойиҳаси муаллифи ҳисобланади.


ЎзА - Эксперт Тошкент – Абу-Даби ҳамкорлигининг истиқболли соҳалари ҳақидаги ўз қарашлари билан ўртоқлашди\nЭксперт Тошкент – Абу-Даби ҳамкорлигининг истиқболли соҳалари ҳақидаги ўз қарашлари билан ўртоқлашди\nАфрика ва Осиё мамлакатлари институти профессори, шарқшунос Владимир Исаев Тошкент – Абу-Даби ҳамкорлигининг истиқболли йўналишлари ҳақида сўз юритар экан, БААнинг Марказий Осиёга сармоя киритишининг фойдали жиҳатлари ҳақида тўхталиб ўтди, дейилади Sputnik хабарида.\nШарқшуноснинг сўзларига кўра, БАА ўз маҳсулотларини сотиш учун янги бозор излашдан, жумладан, уларнинг капиталлари ишлашидан манфаатдор.\n“БАА, биринчи навбатда, Ўзбекистоннинг нефть-газ соҳасига инвестиция киритишдан манфаатдор. Ҳозирги кунда мамлакатнинг газни, масалан, Хитойга ёки Тожикистонга ўтказиш ва экспорт қилиш бўйича имкониятлари юқори эмас. БАА эса бу каби лойиҳаларни амалга ошириш учун етарли маблағ ва технологияларга эга. Бундан ташқари, Абу-Даби Ўзбекистондаги тўқимачилик саноати, хомашёни сифатли қайта ишлаш секторларида фаолият юритаётган корхоналарни модернизация қилишни манфаатли деб билади”, дея қайд этган эксперт В.Исаев.\nШунингдек, профессор БАА учун туризм, сайёҳларни ташишда ҳамкорликни йўлга қўйиш фойдали эканлигини таъкидлайди.\n“Гап нафақат ўзбекистонликларнинг БААга ташрифи ва аксинча – арабларнинг Марказий Осиёга келиши ҳақида, балки ўзаро авиаташувлар соҳасидаги ҳамкорлик истиқболлари хусусида кетмоқда. Араб Амирликлари зиёрат ва муқаддас қадамжоларга бориш бўйича қулай жойлашувга эга. Шу нуқтаи назардан айтиш мумкинки, ҳар икки мамлакат учун туризм соҳасидаги шериклик бирдек фойдали”, деди шарқшунос.


Феликс Санчес Бас: “Фикру-хаёлим Ўзбекистон билан ўйинга қаратилган” - PFС "Navbahor"\nФеликс Санчес Бас: “Фикру-хаёлим Ўзбекистон билан ўйинга қаратилган”\nХабарингиз бор, эртага Тошкентдаги “Миллий” стадионда Ўзбекистон терма жамоаси Қатар термасига қарши ўртоқлик учрашуви ўтказади.\nМазкур ўйиндан олдин бугун “Миллий” стадиондаги матбуот анжуманлар залида ҳар 2 жамоа бош мураббийлари иштирокида матбуот анжумани ўтказилди.\nМатбуот анжуманининг иккинчи қисмида журналистларнинг саволларига Қатар терма жамоаси устози Феликс Санчес Бас ва ярим ҳимоячи Муҳаммад Абдулраҳмон жавоб беришди.\nКеча Ўзбекистонга етиб келдик. Эртанги баҳс анча қизиқарли ва шиддатли бўлиб ўтади. Сабаби Ўзбекистон кучли терма жамоа, сафида кўплаб маҳоратли футболчилар бор. Бундан ташқари, Ўзбекистон терма жамоасида яқинда янги бош мураббий иш бошлади. Эртанги ўйинда яхши натижа кўрсатишга уринамиз. Биз Осиё Кубогига тайёргарликни ижобий кайфиятда давом эттирмоқчимиз, - дейди Феликс Санчес Бас.\n- Биз бу учрашувга яхши тайёргарлик кўрдик. Жуда кучли ўйин бўлиши аниқ. Умид қиламизки, биз ўйлаган мақсадимизга етамиз, - дейди Муҳаммад Абдулраҳмон.\n- Қатар терма жамоаси Осиёдаги жуда қувноқ ва ҳужумкор ўйин намойиш этади. Лекин жамоа ўйинида тартиб йўқ, айниқса ҳимояланишда муаммолари бор. Сиз буни қандай ҳал қилмоқчисиз?\n- Биз доим ҳимояда ҳам, ҳужумда ҳам балансни ушлашга ҳаракат қиламиз. Ҳимоямизда жуда катта муаммолар бор деб айтмаган бўлардим. Кичик муаммоларимиз бор, Осиё Кубогига қадар буларнинг устида албатта ишлаймиз.\n- “Ал –Садд” клубининг тўрт нафар футболчиси - Акрам Афиф, Буалем Хухи, Абдулкарим Ҳассан ва Педро Мигель ўз клубига қўйиб юборилгани ҳақида хабар чиқди...\n- Тўғрисини тан олиш керак, ўз клубига қўйиб юборилган мазкур тўрт футболчи жуда ҳам муҳим ўйинчилар. Улар жуда кўп ўйинларда ўйнашди, Эквадор билан бўлган баҳсда ҳам майдонга тушишди. “Ал-Садд” жамоаси олдида ОЧЛ ярим финал жавоб ўйини борлиги учун уларни қўйиб юбордик. Терма жамоада уларнинг ўрнини боса оладиган футболчилар мавжуд. Эртага мана шу ўйинчиларга имконият берамиз.\n- Сизнинг терма жамоа билан тузган шартномангиз қанча муддатга тузилган? Осиё Кубогидаги натижа шартномага таъсир қилмайдими, яъни ҳар қандай ҳолатда ҳам 2022 йилги жаҳон чемпионатида бош мураббий бўлиб ишлайсизми?\n- Ҳозир бу ерда шартномам ҳақида гапиришни истамаган бўлардим. Шартномам борасида барчаси жойида. Ҳозир бизни ўйлантираётган ягона нарса бу эртанги баҳс. Фикру-хаёлим Ўзбекистон терма жамоаси билан бўладиган ўйинга қаратилган.\nҚатар терма жамоаси сафида доим кучли футболчилар бор бўлган. Лекин яқин орада катта натижа кўрсата олмаган. Бунинг сабаби нимада?\n- Муҳаммад Абдулраҳмон: - Бугунги кунда Қатар терма жамоасида авлодлар алмашинуви амалга оширилмоқда. Яқин йилларда терма жамоамиз анчайин кучли бўлади, бунга шубҳа йўқ.


Kun.uz 13 февраль куни «Қаршидаги собиқ «Эҳтиёт қисмлар бозори» ҳақиқий эгасига қайтарилмаяпти: 14 йиллик сарсонгарчилик қачон барҳам топади?» сарлавҳали мақола эълон қилган эди.\nОлий суд матбуот хизмати мақола юзасидан муносабат билдирди. Қуйида муносабат матни тўлиқ келтириб ўтилади.\n«2018 йил 21 сентябрь куни Ўзбекистон Республикаси Олий судининг судьяси Ж. Тиркашев томонидан даъвогар Эркин Сафаровнинг фуқаролик ишлари бўйича Қарши туманлараро судининг 2016 йил 8 июлдаги ҳал қилув қарори ва Қашқадарё вилоят суди апелляция инстанциясининг 2017 йил 4 июлдаги ажримига нисбатан келтирган назорат тартибидаги шикояти ўрганиб чиқилди.\nАниқланишича, даъвогар Э. Сафаров жавобгарлар «Ихтисослаштирилган автомобиллар бозори» савдо комплекси» МЧЖ, Қарши шаҳар ҳокимлиги ва Қарши шаҳар «Ермулккадастр» ДКга нисбатан судга даъво аризаси билан мурожаат қилиб, унда жавобгар «Ихтисослаштирилган автомобиллар бозори» савдо комплекси МЧЖни Қарши шаҳар Жайҳун кўчасида жойлашган ўзига тегишли Қурилиш материаллари бозоридан мажбурий тартибда чиқариш ва ушбу мажмуани қайтариб олиш, иншоотни ўзини номига давлат рўйхатидан ўтказиш мажбуриятини Қарши шаҳар «Ермулккадастр» ДКга юклашни сўраган.\nФуқаролик ишлари бўйича Қашқадарё вилоят суди апелляция инстанциясининг 2017 йил 4 июлдаги ажрими билан ўзгаришсиз қолдирилган Қарши туманлараро судининг 2016 йил 8 июлда қабул қилинган ҳал қилув қарори билан Э. Сафаровнинг даъво талаблари рад қилинган.\nДаъвогар Э. Сафаров назорат тартибидаги шикоятида суд қарорларини бекор қилишни сўраган.\nҚуйидагиларга кўра, даъвогар Э. Сафаровнинг назорат тартибидаги шикоятини Ўзбекистон Республикаси Олий судининг Фуқаролик ишлари бўйича судлов ҳайъатида кўриб чиқиш учун асослар мавжуд эмас деб ҳисобланган.\nСуд ҳужжатларидан кўринишича, Қарши шаҳар ҳокимининг 2001 йил 12 январдаги Х-19/1-сонли қарори билан Қарши шаҳар «Чори-С» хусусий фирмасига «Қурилиш материллари бозори» қуриш учун Қарши шаҳар Жайҳун кўчасидан 3,8 га ер майдони ажратилган.\nҚарши шаҳар «Чори-С» хусусий фирмаси 2001 йил 16 июнда нотариал тасдиқланган шартномага биноан бозор мажмуасини Э. Сафаровга ҳадя қилган.\nҚашқадарё вилоят Адлия бошқармасида 2003 йил 2 декабрда Қарши шаҳар «Ихтисослаштирилган автомобиллар бозори» савдо комплекси» МЧЖ 38-сон билан давлат рўйхатидан ўтказилиб, МЧЖ Уставининг таъсисчилари сифатида Қарши шаҳар ҳокимлиги 51 фоизни, қолган 49 фоизи эса Э. Сафаров улушга эга бўлган.\n2004 йил 15 апрелда нотариал тасдиқланган олди-сотди шартномасига асосан Э. Сафаров қурилиш материллари бозорини Т. Сафаровга сотган.\nФуқаролик ишлари бўйича Қарши туманлараро судининг 2007 йил 10 июлдаги ҳал қилув қарори билан қайд этилган олди-сотди шартномаси ҳақиқий эмас деб топилиб, Э. Сафаров «Ихтисослаштирилган автомобиллар бозори» савдо комплекси» МЧЖнинг таъсисчилар сафидан чиқарилган, қурилиш материаллари бозори номи ўзгартирилиб, «Ихтисослаштирилган автомобиллар бозори» савдо комплекси» МЧЖ деб қайтадан номлаш мажбурияти юклатилган.\nСуднинг ушбу ҳал қилув қарорида кўрсатилишича, қурилиш материаллари бозори алоҳида юридик шахс сифатида ташкил этилмаган ёки шу номдаги юридик шахс мавжуд бўлмасдан фақатгина кадастр ҳужжатларида қайд этилганлиги, қурилиш материаллари бозоридан «Ихтисослаштирилган автомобиллар бозори» савдо комплекси» МЧЖ фойдаланиш ҳуқуқи билан эгаллаб келган бўлса-да, 2004 йил 15 апрелда бозор сотилиб кетилганлиги аниқланган.\nҚарши шаҳар ҳокимининг 2014 йил 30 декабрдаги Х-1493/12-сонли қарори билан «Ихтисослаштирилган автомобиллар бозори» савдо комплекси» МЧЖ номига қурилиш материаллари бозори давлат рўйхатидан ўтган ва бу ҳақда гувоҳномалар берилган.\nДемак, қурилиш материаллари бозори «Ихтисослаштирилган автомобиллар бозори» савдо комплекси» МЧЖ мулкдор ҳисобланади ҳамда унда даъвогар Э. Сафаров мулкдор ҳисобланмайди.\nАксинча, «Ихтисослаштирилган автомобиллар бозори» савдо комплекси» МЧЖ Низомининг 1.3-бандида МЧЖ таъсисчилари сифатида Қарши шаҳар ҳокимлиги 51 фоиз, қолган 49 фоизи эса Б. Аллашев улушга эга ҳисобланади.\nСудлар қонун талаби ва аниқланган иш ҳолатларидан келиб чиқиб, даъвогарнинг даъво талабларини рад қилиш ҳақида қонуний ва асосли хулосага келган.\nШундай хулосага келишда, судлар томонидан Ўзбекистон Республикаси Фуқаролик кодексининг 164-моддасига асосланиб, тарафларнинг ўрталарида бўлган муносабатларга тўғри баҳо берилган.\nШунга кўра, даъвогар Э. Сафаровнинг шикояти бўйича суд ҳужжатларини назорат тартибида қайта кўриш учун асослар мавжуд эмас деб топилган.\nБундан ташқари, Э. Сафаровнинг ишончли вакили Ч. Сафаров суд қарорларидан норози бўлиб, Ўзбекистон Республикаси Олий суди раисининг қабули ҳамда раис ўринбосарининг сайёр қабулида топширган шикояти фуқаролик иши асосида такроран ўрганиб чиқилди.\nАниқланишича, фуқаролик ишлари бўйича Қашқадарё вилоят суди апелляция инстанциясининг 2017 йил 4 июлдаги ажрими билан ўзгаришсиз қолдирилган Қарши туманлараро судининг 2016 йил 8 июлда қабул қилинган ҳал қилув қарори билан даъвогар Э. Сафаровнинг жавобгарлар «Ихтисослаштирилган автомобиллар бозори» МЧЖ, Қарши шаҳар ҳокимлиги ва Қарши шаҳар «Ермулккадастр» ДКга нисбатан жавобгар «Ихтисослаштирилган автомобиллар бозори» МЧЖни Қарши шаҳар Жайҳун кўчасида жойлашган ўзига тегишли «Қурилиш материаллари бозори»дан мажбурий тартибда чиқариш, ушбу мажмуани қайтариб олиш, иншоотни ўзини номига давлат рўйхатидан ўтказиш мажбуриятини Қарши шаҳар «Ермулккадастр» ДКга юклаш ҳақидаги даъво талаблари рад қилинган.\nФуқаролик ишлари бўйича Қарши туманлараро судининг 2007 йил 10 июлдаги ҳал қилув қарори билан Э. Сафаров томонидан низоли қурилиш материаллари бозорини Т. Сафаровга сотиш ҳақидаги 2004 йил 15 апрелда нотариал тасдиқланган олди-сотди шартномаси ҳақиқий эмас деб топилиб, Э. Сафаров «Ихтисослаштирилган автомобиллар бозори» МЧЖнинг таъсисчилар сафидан чиқарилган, қурилиш материаллари бозори номи ўзгартирилиб, «Ихтисослаштирилган автомобиллар бозори» деб қайтадан номлаш мажбурияти юклатилган.\nГарчи, шикоят важларида низоли мулк Қарши шаҳар «Чори-С» хусусий фирмаси томонидан 2001 йил 16 июнда нотариал тасдиқланган шартномага биноан Э. Сафаровга ҳадя шартномаси асосида расмийлаштириб берилганлиги, Э. Сафаровга «Ихтисослаштирилган автомобиллар бозори» МЧЖнинг уставдаги (49%) тегишли улуши низоли мулк билан эмас балки пул шаклида шакллантирилганлиги, суд қарори билан низоли мулк «Ихтисослаштирилган автомобиллар бозори» МЧЖнинг мулки деб топилмаганлиги ва унинг номига ўтказилмаганлиги, ҳозирги кунда низоли мулк Э. Сафаровга тегишли эканлигини кўрсатилган бўлса-да, ушбу важлар Қарши шаҳар ҳокимининг 2014 йил 30 декабрдаги Х-1493/12-сонли қарори билан инкор этилади. Зеро, ҳокимликнинг ушбу қарори билан низоли мулк «Ихтисослаштирилган автомобиллар бозори» МЧЖ номига эгалиги белгиланган ва тегишли тартибда давлат рўйхатидан ўтган ҳамда бу ҳақда гувоҳномалар берилган.\nБундай ҳолатда, низоли мулк Э. Сафаровга тегишли деб бўлмайди ва иш бўйича қабул қилинган суд қарорлари қонуний ва асосли чиқарилган ҳисобланади.\nШу билан бирга, Ч. Сафаровга Э. Сафаров томонидан «Ихтисослаштирилган автомобиллар бозори» МЧЖ устав фондига киритилган 49 фоиз улушини мазкур МЧЖдан талаб қилиш ҳуқуқи борлиги тушунтирилган.\n2017 йил 1 апрелга қадар амалда бўлган Ўзбекистон Республикаси Фуқаролик процессуал кодексининг 350-моддаси 4-қисмига кўра, ҳал қилув қарори қонуний кучга кирган кундан бошлаб уч йил ўтгандан сўнг берилган аризалар кўрилмайди.\nНазорат тартибида шикоят келтириш муддати қатъий бўлиб, унинг тикланиши назарда тутилмаганлиги сабабли Ч. Сафаровнинг шикояти кўрилмасдан қолдирилган», – дейилади Ўзбекистон Республикаси Олий суди матбуот хизмати томонидан Kun.uz’га тақдим этилган муносабатда.\nШҲТга аъзо давлатлар Олий судлари раислари қўшма баёнот қабул қилди. Инсон ҳуқуқлари бўйича ўзаро муносабатлар кучайтирилади


Сенга Аллоҳ кифоя қилсин — Zayd ibn Sobit\nZaydibnsobit.uz\t/ 21.01.2021\t/ - Мақола\nРасулуллоҳ соллаллоҳу алайҳи ва саллам Муоз розияллоҳу анҳуни Яманга юбора туриб шундай деганлар: “Мазлумнинг дуосидан эҳтиёт бўл. Зеро, унинг дуоси билан Аллоҳнинг орасида парда-тўсиқ йўқдир” (Муттафақун алайҳ).\nҚуйидаги воқеа Саудия Арабистонининг Жидда шаҳрида бўлиб ўтган:\nСаудиялик жаҳл билан машинасидан тушди, ҳодисада ҳамма айб ўзида бўлганига қарамай суданликни сўкиб, ҳақоратлаб, лаънатлаб, олдига борди-да, юзига тарсаки тортиб юборди. Зарбанинг кучлилигидан суданлик ҳайдовчининг кўзи чиқиб кетишига бир баҳя қолди. У бор-йўғи: “Сенга Аллоҳ таоло кифоя қилсин. Ишимни унга топширдим. Мен сенинг ҳаққингда хато қилган бўлсам, Аллоҳ таолонинг Ўзи мени ҳисоб-китоб қилсин. Агар менга зулм қилган бўлсанг, Аллоҳ таоло сендан кечиктирмасдан, тезлик билан ўч олсин”, дея олди, холос…\nСен ишингни топширган Зот ўша воқеанинг эртасигаёқ менга кўрсатиб қўйди:\nХудди шу машинада автоҳалокатга учрадим, икки фарзандим, ўғлим ва қизим ҳалок бўлди… Аллоҳ таолога қасамки, мен кўчаларни кезиб, кечирим сўраш, розилигингни олиш учун ўн беш кундан бери сени қидираман. Менга келган мусибатга сабр қилдим, буни қилган зулмим учун дунёда берилган жазо деб билдим. Лекин аниқ ишондимки, охиратдаги ҳисоб-китобдан қочиб қутулиб бўлмас экан. Мана мен олдингдаман. Сендан фақат бир нарсани сўрайман: мендан қасосингни ол, хоҳлаган ишингни қил, лекин менда ҳақингни қолдирма!”\nУ кетди. Олдимдан узоқлашар экан, қайта-қайта “Аллоҳ таолога қасамки, бундан кейин ҳеч қайси мусулмонга зулм қилмайман! Аллоҳ таолога қасамки, бундан кейин ҳеч қайси мусулмонга зулм қилмайман!” – деб айтарди…”\nБу – ҳаётда содир бўлган воқеа. У бизга ибрат бўлиши керак. Мазлумнинг дуосидан эҳтиёт бўлайлик. Одамларга озор бериб, “Мен ўзим шундай одамман!” деб ўзимизни оқламайлик.\nБиров жим турган бўлса, албатта жавоб қайтаришдан ожиз бўлганидан жим турган бўлавермайди. Шундай кишилар борки, уларда юрак оғриғи бўлади, гапирса, оғриғи кучайиб кетишидан қўрқиб жим туради. Шундайлар ҳам бўладики, гапирган гапи кор қилмаслигини билгани учун сукут сақлайди. Яна шундай одамлар бўладики, бошқаларга зарар бериб қўймаслик учун ғазабланган вақтида ўзини қўлга олиб тилини тишлайди …\nБилмаганларга билдириш ва унутганларга эслатиш хайрли ишдир. Аллоҳнинг Ўзи ёрдамчи, ҳимоячи ва кўмакчи бўлсин!\nАллоҳ таоло бизни ўзгалардан ибрат олувчи ва ёмон амаллардан сақланувчи бандаларидан қилсин.\nКАЛИТ СЎЗ: g`azab, qasos


Эрон АҚШ билан уруш бўлишини хоҳламаслигини билдирди\nЭрон Олий руҳонийси оятуллоҳ Али Хаменеи.\nЭрон Олий руҳонийси оятуллоҳ Али Хаменеи Теҳрон Вашингтон билан урушни хоҳламаслиги тўғрисида баёнот берди.\n-Уруш бўлмайди, ҳеч қандай уруш бўлмайди. Биз АҚШ билан урушдан ҳеч нарса ютмаймиз ва уруш очишга интилмаймиз, -деди Хаманеи.\nОятуллоҳ айни пайтда Эрон АҚШ ҳарбий қудратидан қўрқмаслигини, Вашингтон билан музокаралар ўтказиш эса "заҳар ютиш билан тенг" эканини айтди.\nАҚШ давлат котиби Майк Помпео ҳам 14 май куни Вашингтон Эронга қарши уруш бошлаш ниятида эмаслигини айтган эди. “Бироқ АҚШ Эрон сиёсатининг ўзгартирилишига эришиш ниятида собитдир”, деди Помпео.\nСўнги ойларда АҚШ ва Эрон муносабатлари ўта кескинлашди.Ўтган ҳафтада АҚШ давлат котиби Майк Помпео Бағдодга кутилмаган ташриф билан бориб, Ироқ расмийлари билан Эроннинг “авж олаётган ҳаракатларини” муҳокама қилди.\nУнинг ташрифидан олдинроқ эса АҚШ Эрон Форс кўрфазида ўз манфаатларига таҳдид солаётганини айтиб, кўрфазга учоқташир кемаларини юборган эди.


Олий суд Азимжон Асқаровга чиқарилган умрбод қамоқ жазосини ўз кучида қолдирди | ҚИРҒИЗИСТОН ЯНГИЛИКЛАРИ\nОлий суд Азимжон Асқаровга чиқарилган умрбод қамоқ жазосини ўз кучида қолдирди\nСўнгги суд маҳкамаси ҳуқуқ ҳимоячиси Азимжон Асқаровга нисбатан туман ҳамда вилоят судлари чиқарган ҳукмни ўз кучида қолдирди. Судланувчи адвокати ва ҳуқуқ ҳимоячилари суд ҳукмидан норози эканларини, лекин ҳукм шундай бўлишини кутганларини айтдилар.\nАзимжон Асқаров иши юзасидан суд бир неча марта қолдирилган, лекин бу сафар, 20 декабр куни Олий суд судланувчи иши юзасидан сўнгги қарорни чиқаришга киришди ва Асқаровга нисбатан Жалолобод вилоят суди чиқарган ҳукмни ўз кучида қолдирди.\nСуд матбуот хизматида Олий суд қарори сўнгги қарор эканини ва у шикоят қилинмаслигини билдирдилар. Умрбод қамоқ жазосига Асқаровдан бошқа яна тўрт киши лойиқ топилди.\nБироқ, маҳкамада қатнашган «Голос свободы» ҳуқуқ маркази бошчиси Сардар Багишбеков суд ҳукми БМТнинг инсон ҳуқуқлари бўйича қўмитасига арз қилиниши мумкинлигини айтди.\nҲуқуқ ҳимоячиси шунингдек суд ҳукми «сиёсий» тус олганини, ҳукм қандай бўлиши унга аввалданоқ маълум бўлганини таъкидлади.\n«Ҳукм чиқариш учун жуда қулай вазият танлашди: Отунбаева ўз ваколатини топширди — у энди четда. Янги президент Атамбаев эса бу иш билан танишмас. Янги йилдан аввал барча халқаро ташкилотлар татилга кетишди, бу иш кўпчиликнинг назаридан четда қолиши мумкин», —деди Багишбеков.\nАсқаров ҳимоячиси Нурбек Токтакунов «Голос свободы» раҳбари фикрига қўшилишини билдириб, суд ҳукми «кутилгандай» бўлганини айтди.\n«Мен мазкур иш кўрилишини янги суд тизими шакллангунгача чўзмоқчи эдим», — деди адвокат.\nАдвокат сўзларига кўра, судга раислик қилган Перизат Абакирова унинг талабига жавобан «лицензиядан маҳрум қилиш» билан пўписа қилган.\nАзимжон Асқаров — Жалолободлик ҳуқуқ фаоли, ҳукумат тарафидан жанубдаги июн воқелари чоғида милиционер Миқтибек Сулаймановни ўлдирганликда, оммавий тартибсизликларни уюштириш ҳамда миллий низоларни қўзғашликда айбланган.\nСуд ҳукми ўқилгандан кейин ҳуқуқ ҳимоячилари кенгаши Азимжон Асқаровнинг беайб эканлигини исботловчи хабар тарқатди.\nХабарда ёзилишича, Асқаров ҳимоячиси судга ўз ҳимоясидагига нисбатан қийноқлар қўлланганини тасдиқловчи бир қанча хужжатларни тақдим этган.\nБундан ташқари, судга чақирилган бир қанча гувоҳлар Азимжон Асқаровнинг милиционер вафоти пайтида ёнида бўлмаганини таъкидлаганлар.\nАдвокат ҳозирда БМТнинг инсон ҳуқуқлари бўйича қўмитасига мазкур иш юзасидан Олий суд чиқарган ҳукмни халқаро даражада қайта кўриб чиқишни сўраб ариза тайёрлаётганини айтди.\nАввалроқ, декабр ойи бошида Қирғизистонга БМТнинг қийноқлар бўйича махсус котиби Хуан Мендес ташриф буюриб, Асқаровни умрбод қамоқ жазосига маҳкум этган қирғизистонлик ҳакамлар ишини «ошиқча оғир ва адолатсиз ҳукм» деб танқид қилган эди.\n«Асқаров бир ўзи ертўлага хос оғир шароитда сақланмоқда», — деди БМТ котиби.\n2011 йили Чехия ҳуқуқ ҳимоячилари жамияти тарафидан инсон ҳуқуқлари ва демократия ривожи учун қўшган улкан ҳиссаси эвазига Асқаров «Инсон инсонга» [Homo Homini] мукофотига лойиқ топилган.\nҲуқуқ фаолини қўллаб нафақат Қирғизистонда, балки дунёнинг бошқа давлатлари, жумладан АҚШ ҳукумати Асқаров ишини адолатли кўриб чиқилиши кераклиги ҳақида баёнот тарқатгандилар.\nМақола муаллифи: Эльдияр Арыкбаев ва Любовь Шевченко\nАввалги мақолаЎш мактабларига ярим миллиондан ошиқ китоб етишмайди\nНавбатдаги мақолаҲукумат қирғизларни «бадавийларга» тенглаштиргани учун муфтий билан аразлашиб қолди


ИШИД да айбланган Арамаис Авакян\nЖиззах вилояти жиноий ишлар бўйича суди миллати армани насроний Арамаис Авакянни 7 йилга озодликдан маҳрум қилиш ҳақида ҳукм чиқарди. У билан бирга суд қилинган тўрт киши ҳам беш йилдан 12 йилгача қамоқ жазоси олди. Судланувчилар исломий экстремистик гуруҳларга алоқадорликда айбланган. Авакян яқинларининг айтишларича, суд ҳукми адвокатсиз ва қисқа муддатда ўқилган.\nЖиззах вилояти Жиноят ишлари бўйича суди 19 февраль куни миллати армани насроний Арамаис Авакянни 7 йилга, унинг шериклари Фурқат Жўраевни12 йилга, Бектемир Умрзоқовни 6,5 йилга, Дилшод Алимов ва Акмал Маматмуродовларни 5 ярим йилга озодликдан маҳрум қилиш ҳақида ҳукм чиқарди.\nАрамаис Авакяннинг хотини Ширин Турсунованинг Озодликка айтишича, суд жуда тез бошланиб, дарров тугаган:\n“Жуда ғайритабиий суд бўлди. Тахминан ўн минутча давом этди. Мен киришга улгурмадим. Дарров эшикларни ёпиб олишди. Бошқа судланувчиларнинг яқинларини ҳам киритишмади. Адвокат ҳам судда қатнашмади”, дейди Ширин Турсунова.\n33 яшар Авакян ИШИДга хайрихоҳликда гумон қилиниб, ўтган йилнинг 4 сентябридан бери ҳибсда ушлаб турилибди.\nФермер Арамаис Авакян бундан икки йил аввал Пахтакор туманида иккита ҳовуз очиб, у ерда балиқ хўжалиги ташкил қилади.\nТадбиркор ҳовузни тозалаттириб, Чиноз туманидан майда балиқ уруғларини келтириб, балиқ етиштириш билан шуғулланган.\nИкки йил ўтиб ҳовуздаги балиқлар каттайиб кўпайиб кетган пайтда ҳоким билан фермер ўртасида низо чиқади, дейди воқеани ўрганган Улуғбек Ҳайдаров:


27 ноябрь, 2020, 10:44\nГолга ассистентлик қилган Шомуродовнинг ўйини қандай баҳоланди?\nИталия кубогининг 1/16 финал босқичи Генуя шаҳрининг икки забардаст жамоаси – “Сампдория” ва “Женоа”ни ўзаро рўбарў қилди. Бу икки жамоа учрашуви Генуя дербиси сифатида доимо кескин ва муросасиз ўтади.\n“Сампдория” ва “Женоа” Италия чемпионати мусобақа жадвалида қайси поғонада бўлишидан қатъи назар рақобат доим кескин бўлган. 1 ноябрь куни А Серия доирасида “Сампдория” майдонида ўтган учрашувда “Женоа” бир очко олишни уддалаган эди.\nИталия кубогидаги тўқнашув ҳам дербига хос ўтди. Мезбонлик масъулиятини бўйнига олган “Сампдория” футболчилари биринчи бўлимнинг ўрталарида Валерио Верренинг узоқ масофадан йўллаган аниқ зарбаси эвазига ҳисобни очди.\nБиринчи бўлим мезбонлар устунлигида ўтди. Лекин Роландо Маран танаффусда шогирдларини ғалабага руҳлантира олди.\nЎйиннинг олтмишинчи дақиқасида Элдор Шомуродовнинг маҳорати ҳисоб тенглашишида асосий омил бўлди. Тезкорлиги эвазига рақибларни алдаб ўтган ҳужумчимиз тўпни қулай вазиятда турган жамоадоши Жанлука Скамаккага ажойиб тарзда етказиб берди. Ёш ҳужумчи Элдорнинг туҳфасидан унумли фойдаланиб, ҳисобни тенглаштирди.\nНиҳоят, Шомуродов “Женоа”даги биринчи самарали ҳаракатини амалга ошириб, голга ҳаммуаллиф бўлди.\nЎйиннинг қолган дақиқаларида устунликни ўз томонига оғдирган “Женоа” Лукас Лерагер ва Скамакканинг яна бир аниқ зарбаси эвазига 3:1 ҳисобида зафар қучди.\nУчрашувдан сўнг, “Женоа” расмий сайти ғалабага катта ҳисса қўшган футболчиларни алоҳида тилга олди.\n- Ўйиннинг биринчи қисмида асосий эътибор ҳимояга, “Сампдория” ҳужумларини қайтаришга қаратилди. Дарвозабон Федерико Маркетти айрим вазиятларда маҳорат кўрсатишига тўғри келди. Танаффусдан кейин бош мураббий Роландо Маран вазиятни ўзгартириш учун тактик ўзгаришларга қўл урди. Майдонга Милан Бадель ва Филиппо Мелегони туширилди.\nАввалига майдон марказидаги устунликни қўлга олиш қийин бўлди. Сал вақт ўтиб, Генуя “портлади”. Шомуродов рақиб ҳимоячиларидан “учиб” ўтди ва шу жараёнда Скамаккага зўр пас бера олди. Жанлука эса ишини бажарди. Кейинроқ, Лерагер ва Скамакка муваффақиятни мустаҳкамлади. Лука Пеллегрини ҳам жуда фаол ўйнади. Шу куни “Женоа” футболнинг ҳақиқий гўзаллигини намойиш этиб бера олди, - деб ёзмоқда “Женоа” расмий сайти.\nЭнди “Женоа”ни нимчорак финал баҳсида катта синов кутиб турибди. Генуяликлар бош соврин учун курашда Италиянинг энг номдор ва кучли клуби “Ювентус” синовидан ўтиши керак бўлади.\n“Ювентус” – “Женоа” учрашуви 2021 йилнинг 13 январь куни ташкил этилади. Бу жуфтлик ғолиби ярим финал йўлида “Сассуоло” ва СПАЛ ўртасидаги ўзаро баҳсда зафар қучган жамоага қарши ўйнайди.\nЭслатиб ўтамиз, Италиянинг энг қадимги жамоаси ҳисобланган “Женоа” ўз тарихида бир маротаба мамлакат кубогини қўлга киритган ва бир марта финалда ютқазган. Шунингдек, “Женоа” тўққиз карра Италия чемпионидир.\nUchishdan tòxtama Eldor gazingni bos butun Òzbek xalqi sen bilan.


Бухоро вилояти Бухоро туманидаги Работак қишлоғида яшовчи фуқаролар Озодликка янги қурилган намунавий уйлар сифати ёмонлигидан шикоят қилиб қуйидаги мазмунда мактуб йўллади:\n“Бухоро вилояти Бухоро туманининг Работак қишлоғидаги намунавий уй-жой қурилиши декабрь ойида Бош вазир селектор йиғилишидан кейин 54 уй эгаларига мажбурий тарзда “уйларни қабул қилдик ва яшаяпмиз” деб қўл қўйдириб Бош вазирга ҳисобот беришди. Аслида эса ҳалигача ярмини ҳам ичи битмаган. Битганларида эса чала ишлари ҳали кўп. Газ сув, свет йўқ, йўллар қилинмаган. Бирорта хонадон кўчиб қирмаган”, дейилади Озодликка келган мактубда.\nБухоро тумани ҳокимлиги вакили Ҳайдар Ҳуррамов Озодлик билан суҳбатда Работак қишлоғида намунавий уйлар қуриш ишлари бошланганига анча вақт бўлганини, 2013 йилда ва бу йил ҳам ўнлаб уйлар ўз эгаларига топширилганини айтди.\nНамунавий уйлар сифатсиз қурилгани ҳақидаги иддаолар асосиз эканини урғулаган Ҳайдар Ҳуррамов қурилиш ишларида камчиликлар бўлиши мумкинлигини эҳтимолдан соқит қилмади.\n- Ҳа, қурилиш бўлди ва бўлаяпти. У ер (Работак) катта қишлоқ бўлиб кетди. Намунавий уйлар ўтган йил қурилиб эгаларига топширилди. Бу йил қуриляпти. Уйлар яхши қурилган. Ким билади яна? Камчиликлар бўлиши мумкин. Уйлар ёмон эмас. Сув, свет, газ бўлиши керак. Чунки уйлар шаҳарга яқин. Ҳаммаси нормальний бўлиши керак, деди Бухоро тумани ҳокимлиги расмийси.\nРаботак фуқаролар йиғини кенгаши раиси Исоқ Раҳматов эса Озодлик билан суҳбатда қишлоқда қурилган уйларнинг нолийдиган жойи йўқ, деди.\n- Қурилиши яхши бўлган, ҳамма жойи яхши. Ҳеч нолийдиган жойи йўқ. Одамлар ношукур банда. Бир келиб мен билан бирга айланинг, ўзингиз хулоса чиқарасиз. Уйлар яхши қурилган, сувоқ қилинган, оқланган. Хоҳлаган одам яна “евроремонт” ҳам қиляпти, деди Исоқ Раҳматов.\nРаботак фуқаролар йиғини кенгаши раиси бу йил қиш фаслида ҳаво ҳарорати жуда пасайиб кетгани боис намунавий уйларда бази қурилиш ишлари тугалланмай қолганини аммо кун исиганидан кейин камчиликлар бартараф этилишини қўшимча қилди.\n- Йўллар асфальт бўляпти. Ҳамма ишни қилиб беришяпти бечоралар. Жуда совуқ бўлдику. Чала битмаган ишлар бўлса, битказиб бериб, топширади. Шу йилнинг ўзида топшириши керак эди. Қаттиқ совуқ бўлиб кетгани учун бўлмади, деди Работак фуқаролар йиғини кенгаши раиси.\nИсоқ Раҳматовга кўра, Работак қишлоғидаги намунавий уйларга электр ва сув ўтказилган. Лекин газ қувурини катта автомобил йўли остидан ўтказиш учун рухсатнома керак бўлгани учун хонадонларга газ ҳали улаб берилмаганини урғулади.\n- Сув уланган. Газни катта автомобил йўлининг тагидан ўтказиш керак. Рухсатнома керак экан. Қувурлар ҳаммаси ўша ергача ўтказиб қўйилган. У ердан ўтказиб кейин улаш керак холос, деди Работак фуқаролар йиғини кенгаши раиси Исоқ Раҳматов.\nОзодликка мурожаат қилган кўплаб ўзбекистонликлар сўнгги йилларда президент топшириғи билан қурилаётган намунавий уйларнинг аксарияти сифатсиз эканлиги ва бу уйлар қурилиши учун касби қурувчи бўлмаган шахслар жалб қилинаётганидан шикоят қиладилар.\nЯнварь ойида бир гуруҳ мухлис Самарқанд вилоятининг Қўшработ туманидаги Намунавий уйларни ташкилотлар ёллаган мардикорлар қураётгани, уйларнинг томига черепица ўрнига арзон тунукалар ёпилаётгани, уйларнинг ғишти эса лой билан терилаётганидан шикоят қилган эди.\nҚашқадарё вилояти Деҳқонобод туманида ўтган йили қурилган намунавий уй эгаларига кўра¸ уй деворлари ëрилиб¸ сувоқлар уваланиб тушгани, иссиқлик батареяларидан сув оқиб, пол тахталари кетганидан шикоят қилган. Ўша уйларни қурган ширкат расмийси Озодлик билан суҳбатда шикоятларнинг ҳақиқат эканини тан олган.\nЎзбекистон Президенти Ислом Каримов Вазирлар Маҳкамасида 17 январь куни қилган чиқишида 2013 йилда қишлоқ жойлардаги 353 та массивда умумий майдони 1 миллион 500 минг квадрат метр бўлган 10 мингта шинам уй-жой барпо этилгани ва бу мақсадлар учун 650 миллион доллар миқдоридаги маблағ йўналтирилгани билдирган эди.


Ўзбек қочқинлари ҳамон Олмаота ҳибсхонасида қолмоқда\nОлмаотадаги ўзбек қочқинлари муаммоси ҳалигача ҳал этилмаяпти.\nОлмаота ҳибсхоналарида сақланаётган ўзбек қочқинлари қозоқ расмийларидан ўзларини Ўзбекистонга бериб юбормасликни, уларга Қозоғистондан бошпана беролмаган тақдирда учинчи давлатга чиқиб кетиш учун имкон яратиб беришни сўрамоқда. Бу ҳақда Олмаота ҳибсхонасида сақланаётган ўзбек қочқинларидан бирининг мактубида айтилади.\n“Филмларда кўрамиз: ер остидан топилган ҳашаротларни авайлаб қутига солишади, махсус ёрдам кўрсатилади. Ахир биз инсонлармиз-ку!”\nБу Олмаота шаҳар ҳибсхонасида сақланаётган ўзбек қочқинларидан бири Сарвар Хуррамов хатидан парча. У 9-11 июн кунлари Олмаота шаҳрида ўтказилган “Мигрант” рейди чоғида қўлга олинган бўлиб, уч ярим ойдан буён ҳибсхонада сақланмоқда.\nОлий маълумотли, касби журналист бўлган Сарвар ўзи каби ҳибсхонадаги қочқинларни қозоқ расмийларининг ҳатти-ҳаракати таажжубга солаётгани ҳақида ёзади.\nМактубда шу йил 17-18-19 август кунлари Олмаота шаҳар миграция департаменти, БМТ қочқинлар ишлари бўйича олий комиссарлиги Олмаота ваколатхонаси вакиллари ва Қозоғистон Миллий хавфсизлик қўмитаси ходимлари иштирокида ўзбек қочқинларига мамлакатдан бошпана бериш масаласи қайта кўриб чиқилгани айтилади.\n“Уч кун давом этган комиссияда топширилган аризаларимиз юзасидан савол-жавоб қилинди. Натижалар ўрганиб кўрилгач, бизни қочоқлик мақомига нолойиқ деб топишди”, деб ёзаркан Сарвар, гарчи бу ҳақда комиссия 27 август куни якуний қарорга келиб бўлган эса-да, ҳибсхонадаги ўзбек қочқинлари бундан фақат 9 сентябрга келиб хабар топганларини маълум қилади.\nАввал хабар қилганимиздек, Олмаота ҳибсхоналарида сақланаётган ўзбек қочқинларининг экстрадиция бўйича ҳибсда ушлаш муддати шу йилнинг 9 сентябр куни ниҳоясига етганди. Уларга бошпана беришни рад этиш қарори юзасидан шикоят аризасини топшириш учун сентябр ойи охиригача муҳлат берилгани ҳақида ҳам аввалги лавҳаларимизда айтиб ўтгандик. Бироқ қочқинларга шикоят аризаси ёзиш учун берилган муддат ҳам уларнинг кўнглига ёруғлик солмади. Чунки...\n“14 сентябр 2010 йил Меҳнат вазирлиги қошидаги миграция ишлари бўйича комитетининг Алмата шаҳар Департаменти бошлиғи Алтинбекова Г. биз билан учрашди ва яқинда Ўзбекистонга бериб юборилишимизни, у ерда кўп йил ўтмасдан амнистия билан чиқиб кетишимизни таъкидлади”, дейилади Сарвар Хуррамовнинг хатида.\nАйни пайтда Олмаота шаҳар миграция департаменти директори Гулсара Олтинбекова ўзбек қочқинининг бу гапларини инкор қилади.\n- Қандай қилиб бунақа дейман? Уларни мен ҳибсга олганим йўқ, уларни ушлаб турган одам ҳам мен эмасман. Бу менинг ваколатимга кирмайди. Улар менга ҳар сафар экстрадиция ҳақида савол берганларида, мен уларга: “Бу менинг ваколатимга кирмайди, прокуратурага мурожаат қилинглар”, деб жавоб берганман, - дейди Гулсара Олтинбекова.\nҚочқинлар Ўзбекистонга экстрадиция қилинган тақдирда уларнинг ҳоли қандай кечиши мумкинлигини Олмаота шаҳар миграция департаменти раҳбари башорат қила олмаслигини, унда бундай ваколат-да йўқлигини Олмаотадаги Инсон ҳуқуқлари ҳалқаро бюроси ходими Денис Живага ҳам таъкидлайди. Айни пайтда у ҳозирда ўз бюроси ва ҳибсхонадаги қочқинларнинг яқинлари томонидан ёлланган адвокатлар тергов изоляторига кириб, ҳибсдаги қочқинлардан шикоят аризаси олаётганини айтади.\n- Адвокатлар қочқинларнинг олдига кириш имкониятига эга бўлдилар. Улар бирин-кетин қочқинларнинг ҳаммаси билан учрашиб, улардан ишонч қоғозларини олиб чиқаяптилар. Ўйланманки, бу ҳафта улар судга шикоят аризаларини бирин-кетин топшира бошлайдилар, - деди Денис Живага.\nСудга шикоят аризасини топшириш учун адвокатларига ишонч қоғозлари бераётган ҳибсхонадаги қочқинлар қозоқ адлияси пировардида адолатли қарор чиқариб, уларни Ўзбекистонга экстрадиция қилиб юбормаслигига умид қилаётганини айтадилар.\n“Агар Қозоғистон қолишликнинг иложи бўлмаса, бизни бошқа давлатга чиқиб кетишимизга кўмаклашинглар” деган илтимосли жумла билан ўз хатини якунлайди уч ярим ойдан бери Олмаота ҳибсхонасида қолаётган ўзбек қочқинларидан бири Сарвар Хуррамов қозоқ расмийларига мурожаат қиларкан.


Исм қўйиш | HikmatNuri\nCategory Archives: Исм қўйиш\nБу категорияда чақалоққа исм қўйиш ҳақидаги фатволар билан танишасиз.\nКофирларнинг исмлари ўзгартириладими?\nNoyabr 28, 2010 Hikmat Nuri\tLeave a comment\nСавол: Ўлкамизда намоз ўқимайдиган кофирлар кўплаб учраб туради. Воизларнинг ваъзлари ёки солиҳ инсонларнинг суҳбатлари оқибатида уларнинг айримларини Аллоҳ таоло Исломга ҳидоят қилади. Улар Аллоҳнинг ваҳдониятига иймон келтирганларидан кейин шаҳримиздаги устозлардан бирининг олдига бориб, кофирлик даврларидаги исмларини исломий исмларга ўзгартирадилар. Уларнинг бундай қилишлари жоизми ёки жоиз эмасми?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 5612-1):\nИсмлари шаръан таъқиқланган Абдяғус, Абдулҳусайн, Абдулуззо ва Абдуманот каби исмлар бўлмас экан, Ислом динига кирган ва киришидан илгари кофир бўлган одамнинг исмини ўзгартириш шарт эмас.\nАгар ўзгартириш зарурий бўлса унинг ўзинининггина ширкий исмини исломий исмга ўзгартирилади. Унинг отаси ёки боболарининг исмларини ўзгартириш зарурий эмас.\n«Субҳоналлоҳ» дея исм қўйиладими?\nСавол: Мен покистонлик Саййид Субҳоналлоҳ Миёнқулман. Ҳозир Саудия Арабистони Қироллигида истиқомат қиламан ва Вақфлар Вазирлигида муаззин бўлиб ишлайман. Ҳаж ва Вақфлар Идораси томонидан менинг исмимга эътироз бўлди. Сиздан сўрамоқчи бўлганим шу исмимнинг шаръий ва исломий жиҳатдан жоиз ёки жоиз эмаслиги ҳақида фатво беришингиздир. Бу исмни қўйиш жоизми ёки йўқми? Агар жоиз бўлмаса тарафингиздан бир қоғоз берсангиз ва у билан паспортдаги исмимни ўзгартиришим осон бўлсин. Сизга (олдиндан) катта раҳмат.\nИлмий Тадқиқотлар ва Фатво Бериш Доимий Қўмитаси жавоб беради (Фатво № 12584):\nБу исмни ўзгартиришингиз лозим. Чунки, сизнинг шахсингиз «Субҳоналлоҳ» эмас. «Субҳоналлоҳ» зикрлардан биридир. Сиз бу исмни Абдуллоҳ, Муҳаммад, Аҳмад ва шу каби бошқа шаръий исмларга ўзгартиришингиз шартдир.\nАбдуннабий исмини қўйиш\nСавол: Фарзандларига Абдуннабий (Абдуннаби), Абдулмасиҳ ва Абдуррасул исмини қўйган одамнинг ҳукми нима?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 6542-9):\nБу исмларда пайғамбарлар ва бошқаларга одамларни банда қилиш ёки сохтагарлик ва ёлғончилик билан Аллоҳнинг ҳақларидан бирини уларга бериш билан ғулув кетиш мавжуд бўлгани учун, мазкур исмларни қўйиш жоиз эмас.\nТўлғоқ пайтида тавсия қилинган исм …\nСавол: Мен сизлардан қуйидаги нарса ҳақида фатво сўрамоқчиман: Менинг тўрт ёшлик қизим бор. Онаси унга тўлғоқ тутаётган пайтида ҳушидан кетган ва унга чиройли ва оппоқ кийим кийган одам келиб: Қизим, қийинчилик билан осонлик бўлади! Қийинчилик билан осонлик бўлади! Қизингга Юсро (осонлик, қилайлик) отини қўй!,– дебди. Мен хотиним айтган гапга қулоқ солмай, қизимга Фотима деб от қўйдим. Чунки мен хотин кишининг тўлғоқ пайтида кўрган туши яхши туш бўлмайди деб тушунган эдим. Бироқ, ҳозир ўша қизим Юсро исмидан бошқасини қабул қилмаяпти. Ҳатто уни Фотима деб чақирилса ғазаби келиб, аччиқланмоқда. Ундан бир ярим ёш билан уч ёш орасида кичик бўлган укалари ҳам, уни Юсро деб чақиришади. Ўша тушга таяниб қизимнинг Фотима отини Юсрога ўзгартиришим жоизми ёки йўқми? Аллоҳ таоло дунё ва охиратда устингиздан савоблар ёғдирсин, менга тушунтириб берсангиз?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 7056):\nЯхши ёки ёмон туш бўлишидан қатъий назар, Фотима исмини Юсрога ўзгартириш раводир.\n«Сахр» исмини қўйса бўладими?\nСавол: Фарзанд кўрдим ва унга Сахр (Қоя) исмини бердим. Шу исмни қўйиш жоизми? Жоиз бўлмаган тақдирда уни бошқа исмга ўзгартириш мумкинми? Ўта муҳим бўлгани учун жавобингизни интизорлик билан кутаман.\nИлмий Тадқиқотлар ва Фатво Бериш Доимий Қўмитаси жавоб беради (Фатво № 12694):\nМазкур исмни қўйишнинг зарари йўқ. Чунки, у улуғ саҳобалардан бири бўлган Абу Суфён разияллоҳу анҳунинг исмидир. Ҳолбуки, уни Расулуллоҳ соллаллоҳу алайҳи ва саллам ўзгартирмадилар.


Болани мактабга тайёрлаш қоидалари - Farzand.uz\nБолани мактабга тайёрлаш қоидалари\nFeruza 07.06.2017 08:05 520 01\nБолаларни мактабга тўғри тайёрлаш – бу биринчи навбатда келажакда бўладиган режим ва юкламаларнинг ўзгаришини ҳисобга олиб уларнинг соғлиғи ва кайфияти ҳақида ғамхўрлик қилиш, ва фақат кейингина янги формалар, сумкалар ва бошқа майда-чуйдалар олиш учун ёқимли тараддудлар…\nШахсий гигиена қоидалари\nБолада оддий гигиена қоидаларига риоя қилишни шакллантириш билан сиз уни юқумли касалликлардан ҳимоя қилишингиз мумкин.\nБоланинг овқатланишига эътибор беринг. Уни овқат ейишга мажбур қилманг. Пишириқларни фойдали қуруқ меваларга алмаштириш мумкин. Таомномадан чипслар, газли ичимликлар, ярим тайёр маҳсулотлар ва фаст-фудларни олиб ташлаш ва уларнинг ўрнига қайнатилган маҳсулотлардан тайёрланган таомларни киритиш зарур.\nМунтазам жисмоний машқлар – болаларни мактабга тўғри тайёрлашнинг асосий бандларидан бири. Машқлар болага умумий бардамлигини оширишда, карахтлик ва ланжликдан қутулишда ёрдам бериш билан унинг табиий эҳтиёжига айланиши керак.\nАниқ тузилган кун тартиби тўғри одатларни шакллантиради ва уйга берилган вазифаларни бажаришни осонлаштиради. Шунинг учун, мактабга тайёрлаш жараёнидан бошлаб бола кеч соат 22 да ухлаши керак. Уйқу узунлиги эса 9-10 соатдан кам бўлмаслиги керак.\nОилада ижобий психологик муҳит\nФарзандингизга эътиборли бўлинг, унинг тенгдошларига бўлган муносабатлари билан қизиқинг. Боланинг қобилиятлари тўғрисида ёмон гаплар айтманг ва уни танқид қилманг. Унинг ўз кучига бўлган ишончини мустаҳкамлаш ва муваффақиятларини қандай бўлмасин рағбатлантириш зарур. Болани мустақилликка ўргатинг, унинг шахсий фикри шаклланишига ёрдам беринг ва кўпроқ вақтингизни у билан ўтказинг.